ועדת המשנה לענייני תכנון ובנייה ברשויות הדרוזיות, כנסת 20, פרוטוקול מספר 7, 2018-05-22 11:00

חמד עמאר: בוקר טוב לכולם.

חמד עמאר: אני פותח את ישיבת ועדת המשנה של ועדת הפנים, לענייני זכויות בנייה ברשויות הדרוזיות.

חמד עמאר: היום הנושא הוא מדיניות שיווק המגרשים על ידי רשות מקרקעי ישראל בישובים חורפיש שפרעם וחואלד.

חמד עמאר: אני קיבלתי הרבה פניות בנושא הזה.

חמד עמאר: אני אתן לכם רק דוגמה.

חמד עמאר: אני אתחיל עם דוגמה פשוטה, משפרעם.

חמד עמאר: אחרי שהיה פסק דין של בית המשפט – מקרקעי ישראל, אתה יכול לשמוע אותי – אחרי שהיה פסק דין שחייב את מי שפולש לשם להוציא את כל הדברים שהוא שם על החלקות של חיילים משוחררים, ראש העיר מחליט ביוזמתו האישית, כיושב ראש ועדת תכנון ובנייה מקומית, לשנות ייעוד לאותן ארבע חלקות שמיועדות לחיילים משוחררים, לעשות אותן שטח ציבורי.

חמד עמאר: למרות שיש בשכונת חיילים משוחררים הרבה שטח ציבורי הוא משנה את הייעוד.

חמד עמאר: ועדה מחוזית מאשרת את שינוי הייעוד בכפוף לתנאים, אני לא יודע אילו תנאים, היא משנה את הייעוד ואני לא יודע איפה מינהל מקרקעי ישראל, איפה הנושא של חיילים משוחררים שנמצאים באותה השכונה שמחפשים כל מגרש ריק?

חמד עמאר: ואנחנו עכשיו מחכים, רק בשפרעם, לחלוקה של חלקות חדשות, כבר ארבעה חמישה ששה חודשים.

חמד עמאר: הכול מוכן לחלוקה.

חמד עמאר: היה בית משפט, נגמר בית המשפט, אמרו: תוך חודשיים נצא לחלוקה.

חמד עמאר: החודשיים האלה נגמרו לפני יותר מארבעה חודשים.

חמד עמאר: אנחנו מחכים לחלוקה בחורפיש.

חמד עמאר: ראש הרשות אין לו שום סמכות שם.

חמד עמאר: לעומתו, בכפר ורדים, ראש הרשות שם יכול לעצור את המכרז, בגלל שניגשו שם יותר מ-50% בני מיעוטים לאותם מגרשים, הוא יכול לעצור את החלוקה.

חמד עמאר: ראש רשות חורפיש, שרוצה שיקבלו חיילים משוחררים, אותם אנשים שאין להם מקרקעין, ורוצים לבנות את הבית שלהם - - - במינהל מקרקעי ישראל, אין לו שום סמכות, לא עוצרים, לא מתייעצים אתו, לא קוראים לו לשום דבר.

חמד עמאר: הוא נמצא כאן.

חמד עמאר: חואלד, יש שם חיילים משוחררים ואותם חיילים משוחררים לא מקבלים מגרשים.

חמד עמאר: אנשים מבחוץ, מחוץ לישוב חואלד, ניגשים לשם, משתלטים, עכשיו אמרו על עשרים מגרשים, שמינהל מקרקעי ישראל חילק עשרים מגרשים שם, לא לאותם חיילים משוחררים ולא לזה זה נועד.

חמד עמאר: זה נועד לאותם אנשים שתרמו למען מדינת ישראל, תרמו למען בטחונה של מדינת ישראל, המדינה החליטה לחלק חלקות לחיילים משוחררים והן נקראות חלקות לחיילים משוחררים.

חמד עמאר: לא יכול להיות מצב, שאנשים שלא עשו צבא יבואו מחוץ לישוב חואלד, יקבלו את המגרשים ואותם חיילים משוחררים בחואלד לא יקבלו מגרשים.

חמד עמאר: זה גם קרה בשפרעם.

חמד עמאר: בשפרעם יש שכונה שנקראת שכונת חיילים משוחררים וחילקו שם לא לחיילים משוחררים, לא לאנשים שעשו צבא, לא לבני העדה הדרוזית, למרות שכל התושבים בשכונת חיילים משוחררים עד עכשיו הם דרוזים.

חמד עמאר: פתחו את זה לכולם.

חמד עמאר: כל אחד יכול לבוא לקבל, כל מי שיש לו כסף יכול לבוא ולקנות ואותם חיילים שמצבם לא הכי טוב – לא יכולים לקנות.

חמד עמאר: לכן אני יזמתי את הדיון הזה.

חמד עמאר: אני רוצה לשמוע על המדיניות של מינהל מקרקעי ישראל.

חמד עמאר: אם לפי מדיניות מינהל מקרקעי ישראל יש אפשרות לעצור את המכרזים בכפר ורדים, למה אין את האפשרות להגביל ולאפשר לחיילים משוחררים לקבל בחואלד, לאפשר לאותם חיילים משוחררים לקבל בשפרעם, לאפשר לראש רשות בחורפיש, שיודע שלאנשים מסוימים שזכו במכרז יש בית והם גרים בתוך הבית שלהם?

חמד עמאר: יש להם הכול והוא לא יכול לבוא ולהגיד: תשמעו, הבחור הזה, משפחה שכולה, חייל משוחרר, אין לו בית, הוא מחוסר דיור והשני יש לו בית והוא גר בתוך הבית שלו.

חמד עמאר: אני אשמע את כולם.

חמד עמאר: נשמע את מינהל מקרקעי ישראל מה יש לו להגיד על הדברים ונראה איך אנחנו מתקדמים בדיון הזה.

חמד עמאר: אני מציע שנתחיל עם ראש מועצה מקומית חורפיש, מופיד, הוא גם יושב ראש הפורום של ראשי הרשויות הדרוזיות, אז הוא יכול לתת לנו סקירה.

חמד עמאר: יש לנו זמן עד שתים עשרה וחצי ואני רוצה אז לסיים את הדיון הזה, כי אני רוצה להתחיל בדיון אחר בשתים עשרה וחצי.

חמד עמאר: אחריו ידבר נציג חואלד ואחריו ידבר נציג שפרעם.

חמד עמאר: בבקשה.

30816: בוקר טוב לכולם.

30816: אני רוצה לפתוח, אדוני היושב ראש, קודם כל בברכות, לך, על עצם קיום הדיון אבל יותר מזה, אולי לא כל האנשים פה יודעים ומכירים, אבל אתה עקבי בדיונים שלך לפתרון הבעיות.

30816: מגיע לך כל הכבוד ומלוא המחמאות על העקביות שלך, כי אנחנו בסוף נגיע לפתרון.

30816: וזה בלי שום קשר ליחס שיש בינינו, ליחס החברתי שיש בינינו, אתה גם חבר כנסת וגם ידידי, באמת תודה.

חמד עמאר: תודה רבה לך.

30816: תודה רבה לך על הדיון הזה.

30816: תודה שהזמנת אותנו והוא גם מוודא שאנחנו מגיעים.

30816: לא יכולים גם לשחק הרבה.

30816: בזה אני חייב לפתוח.

30816: נושא שיווק של מגרשים לחיילים משוחררים, הן במגזר הדרוזי והן במגזר הבדואי, חווה עליות וירידות.

30816: בסופו של דבר אנחנו מדברים על זה שאנחנו רוצים שמי ששירת יקבל את המגרש שלו ויוכל לבנות בשקט.

30816: אני לא רוצה לחזור על כל תהליך התכנון והבנייה בישובים הדרוזים וגם, אגב, בישובים הבדואים, שגרם בעצם לאי הרחבת התכנון והבנייה בשנים האחרונות ובעשרות השנים האחרונות, עשרים ושלושים שנה, גרם למצב שיש בנים או תושבים שהלכו ובנו באדמה הפרטית שלהם בתים משלהם והם גרים.

30816: נקרא לילד בשמו, הדירות לא רשומות על שמם, כי מרביתם אנשי בטחון ושומרים על החוק, הדירות רשומות על השם של האבא והאימא ואני לא יודע מי.

30816: המצב רע, המצב רע וכתוצאה מהמצב הזה, השיווק של מינהל מקרקעי ישראל לא מדביק את הקצב של הצורך.

30816: ולי בחורפיש, אני אדבר כרגע על חורפיש ועל מה שקרה, הייתה לי הרחבה, 180 יחידות בתשעים ומשהו מגרשים.

30816: בסופו של דבר הביקוש יותר מההיצע וההיצע פחות מהביקוש.

30816: כשבאנו לדיון במינהל מקרקעי ישראל ואני באתי מוכן, אדוני היושב ראש, עם שמות, מי באמת מגיע לו, מי זכאי לקבל ולמי יש עדיפות, הייתה לי בקשה אחת פשוטה, תנו לנו שבועיים לעשות סדר בשביל לקבוע את סדר העדיפות אצלנו, שמי שבאמת מחוסר דיור יקבל.

30816: נעניתי בשלילה, עזבתי את הדיון והלכתי כי אני לא יכול להשפיע.

30816: אני לא יודע למה זימנו אותי אם אני לא יכול להשפיע.

30816: לדיון האחר כבר לא באתי.

30816: בפועל, 38 נזקקים לדיור לא קיבלו.

30816: לעומתם, מעל 40 איש שיש להם דירות קיבלו יחידות דיור.

30816: משהו עקום כאן בתהליך עצמו.

30816: כשאני בא ובודק מי לא קיבל אז אני רואה שהתהליך שלו לא היה בסדר.

30816: הרי ידוע שמשפחות שכולות הן בסדר עדיפות גבוה.

30816: וחברים, משפחות שכולות לא היו בעדיפות, הבנים של חללים אצלנו לא קיבלו עדיפות ולא קיבלו את הדיור והם יש להם מצוקת דיור, אין להם איפה לגור.

30816: אלו העובדות.

30816: איך, מה עושים עם זה, צריך לראות את התהליך.

30816: לא יכול להיות שבסופו של דבר אנחנו לא נותנים מענה וגם לא נותנים העדפה למי שצריך לקבל העדפה.

30816: עלויות, כבוד היושב ראש חמד עמאר, עוד פעם, הלך, נלחם בזמנו על 10%, על סבסוד של 10% ו-90%, אנחנו צריכים לשלם 10%.

30816: במגרשים שלמעשה מסחריים או לא מסחריים, או עם צימרים, פתאום מגיעים לתשלומים של מעל 120,000-130,000 שקל למגרש.

חמד עמאר: מה שאני רוצה לדעת: מגרש למגורים, יחידת דיור למגורים, לא קיבלה 90%?

30816: כן, אני אגיד.

30816: קודם כל, קיבלו אבל בסופו של דבר ההכשרה בחורפיש יקרה יותר מאשר בירכא, לדוגמה, או בג'וליס או ברהט, או אצלכם.

30816: השטח ישר, אין בעיה, אבל אצלנו, בגלל הטופוגרפיה הקשה ההכשרה פגועה.

30816: אבל מה כן עשינו וחשוב מאד שגם אתם, זה לא קשור למינהל מקרקעי ישראל, אתם שייכים לתאגיד המים?

קריאה: כן.

30816: אצלנו לא משלמים.

30816: אם אתם שייכים לתאגיד, בישובים ששייכים לתאגיד מים, ההכשרה כוללת היטל מים וביוב.

30816: אל תשלמו לתאגידים.

30816: אצלי בחורפיש ובישובים הדרוזים אנחנו לא משלמים וגם לא בשכונת חיילים משוחררים, היטלים, אז מבחינת האזרחות זה בסדר.

30816: כשאתה עובר לאזור תעשיה מסחרי או לבניין מסחרי או לבניין עם צימרים העלות יותר גבוהה אבל בגלל החוסר, אנשים יצא להם בהגרלה לקבל מסחרי והוא אומר: אני לא רוצה מסחרי.

30816: הוא לא רוצה מסחרי אבל בגלל שהייתה הגרלה כי השיטה היא לעשות הגרלה במינהל מקרקעי ישראל, אז הוא קיבל מסחרי והוא בא אלי ואומר לי: אדוני, ראש - - -

חמד עמאר: אתה יכול לברר מה זה מסחרי ולא מסחרי?

30816: אני אברר.

חמד עמאר: איך ההחלטות על לשווק מסחרי או לא מסחרי בקרקע של חיילים משוחררים?

הלל פרימן: אני לא מכיר קרקע מסחרית לחיילים משוחררים.

חמד עמאר: אתה יכול לבדוק?

אורן יעקב: יכול להיות שמדובר במגרשים שהם למגורים ויש להם איזו חזית מסחרית.

30816: נכון והעלות היא יותר, אבל זו לא הבעיה, הבעיה היא שבהגרלה נפל שפלוני קיבל מגרש שהוא למעשה מסחרי, הוא צריך לשלם 180,000 שקל.

חמד עמאר: אבל מה שמייעדים, החלקות לחיילים משוחררים זה למגורים - - -

קריאה: גם וגם.

חמד עמאר: גם מסחרי יש?

30816: בתכנית הכוללנית של חורפיש, חשוב שזה יהיה, יש בפנים תיירות חקלאית ויש גם מסחר, זה בסדר.

30816: צריך את זה אבל מה הבעיה?

30816: בגלל החוסר, בגלל החוסר בחלקות עשו הגרלה ואז חלק מהתושבים שרצו בכלל רק מגרש לבנות, מצאו את עצמם מקבלים מסחרי והם צריכים לשלם 180,000 שקל, אין להם לשלם.

30816: לא ישלמו בזמן לוקחים להם את המגרש.

30816: אלו שתי בעיות, האחת, חלוקה - - -

חמד עמאר: מי שרוכש את הקרקע, הוא לא מחליט בעצמו אם הוא רוצה מסחרי או מגורים?

30816: לא, כי עשו לו הגרלה ואמרו לו: אתה מקבל מסחרי.

הלל פרימן: שימושים בתב"ע.

הלל פרימן: אתה קונה קרקע, התכנית מגדירה.

חמד עמאר: לא, אני לא רוצה מסחרי, אני חייל משוחרר, רוצה לקבל חלקה.

30816: רוצה חלקה ב-40,000-50,000 שקל הכשרה, זה מה שאני רוצה.

טלי מורלי: יש חזית מסחרית, זה משהו מזערי, המסחר שם הוא מזערי.

30816: אבל התשלום הוא לא מזערי.

טלי מורלי: זה ביחס למגורים אבל יש כאלה שאתה נותן להם - - -

חמד עמאר: השאלה שלי היא אם אני לא רוצה מסחרי, אני נגשתי למכרז, אני רוצה לקבל חלקה של חייל משוחרר ואין לי את הכסף הזה לשלם את - - -

טלי מורלי: אין כזה דבר, חלקה של חייל משוחרר.

טלי מורלי: יש אפשרות לחייל משוחרר לגשת למכרז ולהתמודד על המגרשים שמשֻווקים במסגרת אותו מכרז.

טלי מורלי: במסגרת אותו מכרז משווקים מכרזים למגורים ולעתים, בחלק מיחידות הדיור יש בתוכן חלק מזערי של מסחר.

חמד עמאר: אני מבין אבל אני לא רוצה מסחר, אני רוצה רגיל.

חמד עמאר: אתם יכולים לחייב אותו לקחת מסחר?

טלי מורלי: יש מגרשים למגורים ובחלק מהם יש גם חזית מסחרית.

איסמעיל חאלדי: סליחה, הוא יכול גם בלי מכרז, נכון?

איסמעיל חאלדי: זו הקצאה.

איסמעיל חאלדי: הוא יכול גם בלי מכרז.

איסמעיל חאלדי: תסביר את זה.

טלי מורלי: זה מסלול שונה, זה ענין שיש תקנות שהן - - -

30816: שיעשו הגרלה, אני אגש, אני רוצה מגרש - - -

חמד עמאר: סליחה, לא לדבר יחד.

חמד עמאר: בבקשה, תמשיך.

30816: זו בעיה שניה.

30816: אז אמרנו, קודם כל, אין התייחסות למשפחות שכולות ועל פי החוק כן צריך להתייחס אליהן ולהעדיף אותן.

30816: דבר שני, נושא ההגרלה שכוללת בתוכה את המסחרי ואת התיירותי ואז העלות היא יותר מאשר של מגרש רגיל.

30816: לשאלתך, אדוני היושב ראש, האם 10% הם סבירים – כן, מקבלים 10% וזה סביר, כי 10% נחלקים, כלומר, התשלום של התושב נחלק לשניים, 25,000 שקל הכשרה של השטח וזה must, כלומר, זה חלק מהתשלום.

30816: השאר, מה שנשאר, 30,28,24 אלף שקל, תלוי במגרש, הוא ה-10% של 230,000 או 240,000 שקל של המסחר.

30816: זה עובד, עובד אצלנו ויעבוד אצל כולם.

30816: דיברנו על התשלום לתאגיד המים – לא לשלם והסדרי תשלומים.

30816: החייל משתחרר, מקבל מגרש, אין לו בקושי כסף לשלם ואז, המינהל רוצה בהסדר שהתשלום יהיה מיידי.

עו"ד טלי מורלי: תוך 90 יום.

30816: 90 זה עוד יותר.

30816: מה, איפה חייל היום יכול ללכת ולהביא 60, 90, 80 אלף שקל ולשלם אותם תוך 90 יום.

סאלח סעד: 80,000 שקל תוך 90 יום חייל משרות סדיר?

30816: כן, כן.

קריאה: אם לא, הוא מאבד את הזכות שלו.

איסמעיל חאלדי: יש לי שאלה, כמה זמן לחייל בתל אביב או בקרית אתא, לקחת משכנתא?

חמד עמאר: איסמעיל, אני מבקש, אנחנו נסיים עם ראש מועצת חורפיש, ידבר נציג של חואלד, אחרי זה ידבר נציג של חורפיש ואחרי זה נשמע את מינהל מקרקעי ישראל ונגיע.

יואב בן צור: לא, אבל באמת זה לא סביר שבתוך 90 יום חייל משוחרר, הוא לא יקבל הלוואה באף מקום, אף אחד לא ייתן לו.

קריאה: בתל אביב לוקח עשר שנים עד שיחסוך 100,000 שקל.

יואב בן צור: גם מענק השחרור שלו לא מגיע לסכום הזה.

סאלח סעד: למה לא לפרוס את זה, נגיד, לעשרה תשלומים או חמישה עשר תשלומים?

30816: זה מה שאמרתי.

עו"ד טלי מורלי: התשלום תוך 90 יום הוא לכלל מכרזי רשות מקרקעי ישראל.

איסמעיל חאלדי: בהרצליה פיתוח - - -

חמד עמאר: סליחה, אני מבקש לרשום את השאלות.

חמד עמאר: אף אחד לא שואל.

חמד עמאר: ראש הרשות מעלה איזו שאלה, תרשמי אצלך, אל תעני לאף אחד.

חמד עמאר: אחרי זה תעני במרוכז לכולם, נדע את התשובה בדיוק, כי אני רוצה לצאת מהדיון עם תוצאות כמו שצריך, לא באמצע לדבר ולהכניס דברים.

סאלח סעד: חמד, אני שואל שאלה ברורה וזכותי לשאול שאלה.

חמד עמאר: כן, זכותך, אבל היא תיתן תשובה אחרי זה.

סאלח סעד: בבקשה, אין בעיה.

סאלח סעד: אני רוצה לשאול, למה אתם, לחיילים משוחררים, בדואים, דרוזים, לא משנה, כל חייל משוחרר שרוצה לקבל חלקה, למה לא נותנים לו עשרה תשלומים או חמישה עשר תשלומים?

חמד עמאר: תרשמי את זה, תענו לנו אחרי זה.

חמד עמאר: בבקשה, תמשיך.

30816: זה בנושא הסדרי תשלומים.

30816: הנקודה האחרונה, נכון, יש הרחבות, יש הרחבה בשפרעם, יש הרחבה ביִרכּא, הרחבה בחורפיש, ביאנוח − עוד מעט אנחנו נשב בדיון לגבי יאנוח − אבל זה, חברים, לא מספיק.

30816: מינהל מקרקעי ישראל צריך להפשיר יותר שטח בתיאום עם משרד השיכון, ליותר חלקות.

30816: זה לא נותן מענה.

30816: תזכרו דבר אחד, שהאדמות הפרטיות בישובים הדרוזים הן נחלתם או בחזקת 20%-30%, מה קורה עם 70% מהאוכלוסייה?

30816: ה-70% האלה, חברים, צריכים לקבל פתרון.

30816: אני ישראלי כמו תושב תל אביב, תבנו לי בתים לגובה, לרוחב, עזריאלי מצדי, תאשרו לי עזריאלי, אני מכניס אותו לחורפיש בבניין אחד, אבל גם זה לא מאשרים לי כי אנחנו שייכים לחוק הבנייה הכפרי.

30816: אז אם אנחנו שייכים לחוק הבניה הכפרי, אנחנו מבקשים שיהיו הרחבות, שמינהל מקרקעי ישראל יפשיר יותר שטח ויאיץ את התכנון.

30816: ולא, כמו שנאמר כאן, או שאני לא יודע מה, חבר'ה, אז בסדר, עזבו, אתם לא רוצים להפשיר לישובים הדרוזים?

30816: לא רוצים להרחיב את תכניות המתאר?

30816: אז תנו לישובים הדרוזים וגם לבדואים, להיות שותפים בישובים היהודיים שסמוכים.

30816: אם יש הרחבה בכפר ורדים וחבר הכנסת חמד עמאר יודע בדיוק למה אני מתכוון, אז אם יש הרחבה בכפר ורדים תאפשרו גם לאחרים להתמודד שם.

קריאה: שם עצרו את ההרחבה.

30816: שאלו אותי מערוץ החדשות, הייתי במקרה בניו ג'רזי בשליחות במשלחת, איך ראש המועצה בכפר ורדים, חבר שלי, סיוון יחיאלי, מצליח לעצור את השיווק.

30816: למה, כי מעל 50% מהשיווק של כפר ורדים, מי זכה בו – חבר'ה לא יהודים.

30816: חבר'ה לא יהודים לא טובים להם אז אמרו: או.

30816: קיי.

30816: , אנחנו עוצרים את השיווק.

30816: אמרתי: אני מצדיע לחבר שלי, ראש המועצה של כפר ורדים, סיוון יחיאלי, שהצליח לעצור שיווק.

30816: אני לא הצלחתי להשפיע על השיווק כראש רשות.

חמד עמאר: אתה יודע שאני בדקתי והתברר לי שאף לא דרוזי אחד ניגש למכרז?

30816: מרביתם לדעתי מתוך - - -

חמד עמאר: כל ישוב, עם מניעים - - -

30816: אז שניים, לא משנה, אחד - - -

חמד עמאר: אבל הרוב לא ניגשים, לעומת יאנוח, זה מהבית, זה כאילו כפר אחד.

30816: מה שאני רוצה להעלות לוועדה המכובדת שברשותך, אדוני היושב ראש, למה אנחנו לא מצליחים ואין לנו השפעה על נושא השיווק.

30816: תנו לראשי הרשויות, כי הם יודעים מה קורה אצלם.

30816: בסוף, חברים, ואני רוצה בזה לסיים, אם אני אצטרך אחרי זה להתייחס אני גם אתייחס, חברים, מרבית האנשים פה, אחרי הדיון הולכים הביתה, אין להם אחריות.

30816: האחריות היא על ראשי הרשויות, אנחנו עומדים מול הציבור, לטוב ולרע.

30816: אם מינהל מקרקעי ישראל עושה טעות או תקלה באים לראש המועצה.

30816: אם משרד השיכון עושה טעות או תקלה בהכשרות, באים לראש המועצה.

30816: בסוף אני וחבריי ראשי הרשויות במגזר הדרוזי והצ'רקסי, עומדים בפני הציבור ונותנים להם תשובות על דברים שלנו אין השפעה עליהם ואנחנו לא יכולים להשפיע עליהם.

30816: זה דבר אבסורדי, אני מבקש שזה יילקח בחשבון.

חמד עמאר: תודה רבה.

חמד עמאר: אני מבקש נציג של חואלד, מי הנציג של חואלד?

ארז ארד: אנחנו מן המועצה האזורית זבולון.

חמד עמאר: נשמע אותו, אחרי זה נשמע התייחסות שלהם ואז נפנה לשפרעם.

30816: מועצה שלכם?

איסמעיל חאלדי: מועצה של חוואלד, שוב שלום.

איסמעיל חאלדי: כבוד היושב ראש, תודה, אתה יודע שאנחנו נאחזים כמעט - - -

חמד עמאר: תגיד את השם שלך לפרוטוקול.

איסמעיל חאלדי: שמי איסמעיל, אני מוועד פעולה למען חואלד, יש פה נציגים מחואלד, גם חייל בשרות פעיל ובאנו אליך כי אנחנו יודעים - - -

חמד עמאר: באתם אל הוועדה, לא אליי.

איסמעיל חאלדי: אליך כראש הוועדה.

איסמעיל חאלדי: גם לוועדה, כי יש בעיה במדיניות.

איסמעיל חאלדי: הבעיה היא באמת, כמו ששמענו מקודם, במדיניות.

איסמעיל חאלדי: היא לא בעיה טכנית – כמה נשלם, כמה תשלומים וכל הדברים האלה, לפחות אצלנו.

איסמעיל חאלדי: חואלד, להזכיר לכולכם, אני מכיר כמה חבר'ה כאן מרשות מקרקעי ישראל, חואלד הוכר ב-93', לפני עשרים וחמש שנים כמעט, כדי ליישב את בני שבט חואלד.

איסמעיל חאלדי: זה כתוב כאן בסעיף 10 של התקנון של תכנית המתאר.

איסמעיל חאלדי: אני מזכיר לכם דבר אחד, מאז 1948, 70 שנים, במדינת ישראל שהיא מדינה יהודית, מוגדרת כמדינה יהודית, לא הוקם אף ישוב לא יהודי אחד, אף ישוב.

איסמעיל חאלדי: לא ישוב דרוזי, לא ישוב ערבי, אלא ישובים יהודיים.

איסמעיל חאלדי: גם בחואלד, היום, צפונית מחואלד ודרומית לחואלד, מתוכננים שני ישובים יהודים, אחד דתי ואחד לא.

איסמעיל חאלדי: מה שקרה הוא, כולל חואלד, הכרה בישובים ושבטים בדואים קיימים, כדי למנוע מהם להתפשט, כל מיני שמות וכל מיני דברים כאלה, כולל חואלד.

איסמעיל חאלדי: התכנון היה להקים לבני שבט חואלד ישוב קבע ואז ליישב אותם.

איסמעיל חאלדי: לבנות להם ישוב כפרי תואם.

איסמעיל חאלדי: בהתאם, תוכנן עבור 200 משפחות, זה היה הצפי או ההערכה פחות או יותר, מספר מסוים של מגרשים, אין לי את הנתונים בדיוק, לבני הישוב.

איסמעיל חאלדי: קודם כל, אנחנו, המשפחות המייסדות ואחר כך הבנים שלנו, הבנים של הבנים שלנו וכל מיני.

איסמעיל חאלדי: יש פה בעיה במדיניות.

איסמעיל חאלדי: הבנתי שרשות מקרקעי ישראל משווקת -25% בחואלד, שמיועדים לי, לילדים, לאחיינים שלי ולאנשים אחרים, גם לבדואים כי זה ישוב בדואי, ישוב שבטי, אני לא סכנין, אני לא הרצליה פיתוח ואני גם לא חורפיש, אני מכבד, כן?

איסמעיל חאלדי: עדיין, אנחנו ישוב שבטי אז - - - לאנשים מבחוץ.

איסמעיל חאלדי: מה שקורה בפועל זה שסוחר קרקעות ערבי, אני לא יודע מה, מנצרת, שיש לו כסף וזה פחות או יותר מה שמעניין את רשות מקרקעי ישראל, בא סוחר קרקעות, שאין לנו שום קשר – כמו שאמרנו מקודם – למדינת ישראל, אין לו שום קשר רגשי כמעט, לא אכפת לו, לא שירת בצבא, יכול לבוא, לשים חצי מיליון שקל על מגרש, ליד הבית שלי, במקום חייל ששירת ב"דלעת", ב"ריחן", בעזה ובעוד מקומות אחרים.

איסמעיל חאלדי: אין שום צדק כאן, יש פה עוול אפילו.

איסמעיל חאלדי: זה מה שקרה.

איסמעיל חאלדי: מה שאנחנו מבקשים, שבישוב חואלד, שהוא ישוב בדואי שבטי, השיווק של המגרשים יהיה 100% ולא 75% אלא 100% לבני השבט, לתושבים בלבד.

איסמעיל חאלדי: אנחנו מבינים שיש כל מיני בעיות של משפט, שוויון וכל הדברים האלה.

איסמעיל חאלדי: ניסינו להתאגד, יש עוד בעיה קצת יותר מסובכת, אולי נציגי המועצה יגידו ויספרו, אנחנו מנסים לפתור את זה.

איסמעיל חאלדי: הלכנו לפני שנה וחצי למינהל, למרחב בחיפה, בתמיכה של המועצה, לגבִּי ויצמן, מנהל המרחב.

איסמעיל חאלדי: אמרנו: תשמע, גבי, זה המצב.

איסמעיל חאלדי: מה שקורה זה שאנשים מבחוץ באים, משתלטים, כי יש להם כסף ושוב, חייל משוחרר לא יכול לחסוך 50,000 ₪ תוך שנתיים שלש, כי הרבה אנשים, אני חושב 90% מתושבי חואלד, אין להם.

איסמעיל חאלדי: הם עובדים בפרדסים של הקיבוצים, עובדים בחקלאות מסביב, אין להם.

איסמעיל חאלדי: לוקח להם חמש עשרה שנים, אולי עשרים שנה, עד שיקנו חלקה קטנה שיבנו, את המגרש לבנות את הבית שלהם והעתיד שלהם.

איסמעיל חאלדי: גבי עשה לנו הקפאה של מכרזים לשנה, עד דצמבר.

איסמעיל חאלדי: עברה חצי שנה, אנחנו מבינים שרשות מקרקעי ישראל מתכוונת שוב פעם לשווק.

איסמעיל חאלדי: בתנאים הקיימים כמעט ולא עשינו כלום.

איסמעיל חאלדי: בתנאים הקיימים, שוב פעם, יבוא אותו – אני לא רוצה לקרוא שמות – משפרעם, מנצרת או ממקומות אחרים, אותו סוחר יבוא, יקנה וימכור בפי שתיים לאנשים מבחוץ שהם לא בדואים, שאין להם שום קשר לחואלד.

איסמעיל חאלדי: אז קודם כל, אני רוצה להגיד לכם דבר אחד, זו פגיעה בתרבות שלי, זו פגיעה בצביון, כמו שקרה בכפר ורדים.

איסמעיל חאלדי: כפר ורדים אמרו: מה פתאום?

איסמעיל חאלדי: זה ישוב יהודי עם צביון יהודי ואני מסכים.

איסמעיל חאלדי: דרך אגב, אני מסכים ואני תומך בהם אבל צריך להגדיר את זה מן ההתחלה.

איסמעיל חאלדי: צריך להגדיר את זה מן ההתחלה.

איסמעיל חאלדי: לא כשיבוא רוב ערבי או לא יהודי, יקנה מגרשים אז יגידו: לא, לא, לא, מה פתאום, אנחנו מבטלים את המכרז.

איסמעיל חאלדי: זה קרה גם בעפולה אבל שם בג"ץ פסל.

איסמעיל חאלדי: אנחנו מנסים להשתמש בכל מיני כלים משפטיים כמו להתאגד אבל שוב פעם, יש לנו בעיה של פיצול, אנחנו נפתור את הבעיה שם.

איסמעיל חאלדי: אם אנחנו נמשיך במדיניות הזו, חברים, ואני חייב להגיד לך, כבוד היושב ראש וחבר הכנסת בן צור, אני חייב להגיד לכם דבר אחד, אנחנו באנו לכאן, חברים, כדי לפתור בעיה של מדיניות.

איסמעיל חאלדי: אני מתבייש, כאזרח.

איסמעיל חאלדי: חברי מועצת מינהל מקרקעי ישראל היו צריכים לשבת פה.

איסמעיל חאלדי: שר האוצר או נציג שלו – איפה הם?

איסמעיל חאלדי: איפה מועצת רשות מקרקעי ישראל?

איסמעיל חאלדי: למה אף אחד לא בא?

איסמעיל חאלדי: למה זורקים אותנו ככה בצד?

איסמעיל חאלדי: אנחנו לא חשובים לאף אחד?

איסמעיל חאלדי: אני אגיד לך מה יקרה, חברים, חוץ מרשות מקרקעי ישראל, לא, חברים, אני לא צוחק, אני אגיד לך מה יקרה, כי אם אין פתרון אתה יודע מה יקרה?

איסמעיל חאלדי: אנחנו, חברים, אנחנו חברה שבטית, אנחנו רועי צאן, אני חוזר הביתה, אין לי פתרון, יקרה אתנו מה שקרה בנגב ואני נגד התופעה הזאת אבל אין שום ברירה.

איסמעיל חאלדי: אנשים יתחילו לפלוש, להתפשט.

איסמעיל חאלדי: יש פה בעיה.

איסמעיל חאלדי: אם לא פותרים אותה לא יהיה צדק, יהיה רק עוול.

איסמעיל חאלדי: מה שאנחנו מבקשים הוא דבר אחד, אנחנו מבקשים המשך ההקפאה בחואלד, עד שנמצא פתרון קבע אבל בינתיים אנחנו מבקשים, יש מצוקה של שניים שלושה אנשים, החבר'ה שלנו יודעים – למצוא פתרון, עם מה שהצעתי מקודם, בלי מכרז.

איסמעיל חאלדי: יש אפשרות כזאת, זה חוקי, למה לא עושים את זה?

איסמעיל חאלדי: אני פונה כחייל, שלושה חיילים בבית אחד, בבית אחד, עם עוד שלש ארבע אחיות, אחת או שתיים מהן סטודנטיות, שירתו בשרות לאומי ואבא בוגר צבא.

איסמעיל חאלדי: תני לי, אני מבקש, אני לא מבקש שום דבר - - - יש פה מצוקה.

איסמעיל חאלדי: אי אפשר להתעלם ממצוקה.

איסמעיל חאלדי: זה נגד היהדות גם.

חמד עמאר: תודה רבה.

חמד עמאר: אני מסכם את הדברים שלך.

חמד עמאר: מה שאתה אומר זה נושא של בן ישוב, בן מקום ואפשרות של שיווק ללא תושב מן המקום, 25% יש לו אפשרות לבוא, לא כתושב מקום.

חמד עמאר: זו הבעיה הקשה ביותר.

חמד עמאר: בעצם, לא רק אצלך, זה כמעט בכל מקום ומקום.

חמד עמאר: אנחנו רוצים לשמוע את המדיניות של מינהל מקרקעי ישראל, כל הקריטריונים של חלוקת המגרשים.

חמד עמאר: אני אתן לךָ אבל אני צריך לתת לבן צור, כי הוא צריך לצאת לישיבה אחרת, בבקשה, אדוני, חבר הכנסת.

יואב בן צור: רבותי, אני חייב לומר שגם הדברים של ראש המועצה וגם דבריך, אדוני, באמת, דברים של טעם שאני חושב שיש בהחלט לתת את הדעת, איך אנחנו בעצם פותרים לכם את הבעיות.

יואב בן צור: יש לכם ייחודיות ומדינת ישראל צריכה להכיר בייחודיות הזו ולתת לכם את הפתרונות הראויים וההולמים, לכל משוחררי הצבא ולכל הצעירים ולכל המשפחות שצריכות להקים את הבית שלהן.

יואב בן צור: אנחנו מכירים את המנטליות הזאת.

יואב בן צור: בסך הכול, גם אנחנו אנשים שגדלנו במקומות מהסוג הזה ואנחנו מבינים את המנטליות המשפחתית ואת הרצון להיות ביחד ולהיות קרובים אחד לשני.

יואב בן צור: אני חושב שמגיע לכם בהחלט שמדינת ישראל תעשה את הכול אבל את הכול לטובת הדברים הללו.

יואב בן צור: ואם צריכים שינויי חקיקה ואם צריכים דברים אחרים, אנחנו נהיה לאחי-עזר ואחי-סמך לחברי הכנסת הדרוזים ומי שירצה יצטרף לעגלה הזאת כדי להציע הצעות חוק מהסוג הזה ולהוביל אותן.

יואב בן צור: יש לנו קצת קשר עם שר הפנים ועם עוד כמה שרים ואנחנו יכולים קצת לטפל בעניין.

יואב בן צור: אני אומר לכם שוב, באמת, כל היום הזה הוא יום מאד חשוב, הישיבה הזו היא ישיבה מאד חשובה ואני חושב שאתם באמת מדברים וצריכים ליפול על אוזניים קשובות ולא ערלות, כי אתם באמת חלק בלתי נפרד ממדינת ישראל ויש לכם קשר דם עם מדינת ישראל, אני חושב שמגיע לכם הכול, אבל הכול, שיעשו בשבילכם ויְפַשטו את כל הבירוקרטיה הקשה שיש היום במדינה, כדי באמת לתת לכם פתרונות מהירים.

יואב בן צור: אני מאחל לכולם שבעזרת השם תהיה הצלחה ואני אומר שוב, אנחנו פה בשבילכם לטובתכם, ככל שנידרש.

יואב בן צור: שני חברי הכנסת יכולים לגייס אותי בכל עת ובכל שעה, גם חברים טובים וגם אנשים שעושים ואנחנו ביחד נשתדל לעשות בשבילכם את הכול.

חמד עמאר: תודה רבה.

איסמעיל חאלדי: משפט אחד לפני שתלך.

איסמעיל חאלדי: אנחנו לא רק מנטליות, אנחנו מורשת, אנחנו תרבות, אנחנו מסורת שיש לה את הייחודיות שלה.

יואב בן צור: מסכים בהחלט.

איסמעיל חאלדי: אם יבואו אנשים מבחוץ, בחואלד בעוד חמש שנים לא יהיה בדואים, יהיה פלאחים - - -

יואב בן צור: תאבדו את הייחודיות שלכם, אתה צודק במאה אחוז.

איסמעיל חאלדי: הפתרון הוא באמת הצעת החלטה במועצת מקרקעי ישראל.

איסמעיל חאלדי: מועצת מקרקעי ישראל צריכה לקבל החלטה, דיון וזה מה שאנחנו מבקשים.

יואב בן צור: תודה רבה.

חמד עמאר: אנחנו נשמע עכשיו את שפרעם ואחרי זה נאפשר למינהל מקרקעי ישראל לענות.

חמד עמאר: אחרי זה ניתן אפשרות, אני חושב שאתה גם רוצה לשמוע את המינהל ואז נפתח את הדיון.

חמד עמאר: בבקשה.

פרג' חניפס: בוקר טוב לכולם.

פרג' חניפס: אדוני יושב ראש הוועדה, חבר הכנסת חמד עמאר, ידידי וחברי, אני באמת מצטרף גם לברכות של ידידי מופיד, ראש מועצת חורפיש, על זה שאתה מדי פעם מקיים את הדיונים, אפילו ביוזמה אישית, כי אתה דואג למגזר, מגזר שהוא כל כך חשוב למדינה.

פרג' חניפס: זו הזדמנות להודות לך באופן אישי על כל מה שאתה עושה.

פרג' חניפס: אני גם מודה לידידי, חבר הכנסת סאלח סעד, חבר הכנסת בן צור, שהוא גם בא, רציתי שהוא גם ישמע אותי אבל יש לו - - -

חמד עמאר: יש לו דיון אחר.

חמד עמאר: הוא חייב לצאת, יש הצבעות.

פרג' חניפס: אבל הוא גם בא ממגזר כמונו ייחודי והוא גם סבל וסובל - - -

סאלח סעד: גם מקופח.

פרג' חניפס: אבל הוא לא מקופח כמונו.

פרג' חניפס: אני רוצה להעלות אדוני היושב ראש, שני נושאים קריטיים מבחינתנו בשפרעם.

פרג' חניפס: אני מתכוון לשכונת חיילים משוחררים בעיר שפרעם.

פרג' חניפס: אני רוצה להתייחס לנושא של שיווק מגרשים ודבריי מכוונים בעיקר למינהל מקרקעי ישראל, שהם הבעלים של הקרקע.

פרג' חניפס: חברים, אנחנו 7,000 דרוזים שגרים בשפרעם, שזה נחשב לריכוז גדול, זה הכפר החמישי בגודלו בישובים הדרוזים במדינת ישראל.

פרג' חניפס: אנחנו כפר גדול וממשלות ישראל למיניהן התייחסו בהחלטות שלהן, במתקני עיוותים, התייחסו לדרוזים באשר הם ולא משנה אם אתה אומר לי ששפרעם זה ישוב ערבי או לא ישוב ערבי.

פרג' חניפס: זאת אומרת, באבו סנאן למשל רוב האוכלוסייה שם היא ערבית והדרוזים הם מיעוט, אבל ראש המועצה שם הוא דרוזי ולכן אבו סנאן נהנית מכל ההטבות שמקבלים הדרוזים.

פרג' חניפס: לי בשפרעם, יש 7,000 דרוזים שגרים שם, שהם פי 10 מכמות הדרוזים שגרים באבו סנאן ואני לא נהנה מזה.

קריאה: אתה צריך ראש עיר דרוזי בשפרעם.

פרג' חניפס: בסדר, זה יקרה בגלגול הבא.

פרג' חניפס: חברים, כל החלטות ממשלות ישראל מתייחסות לדרוזים, על השירות שנתנו, על מה שהם תרמו ועל כל מה שהם עשו.

פרג' חניפס: לא יכול להיות שצריך למנוע ממני בשפרעם את ההנחה ואת הסבסוד של 90%.

סאלח סעד: רגע, אתה רוצה להגיד שחייל משוחרר משפרעם לא מקבל את מה שמקבל חייל משוחרר מחורפיש?

פרג' חניפס: לא, לא - - -

סאלח סעד: באמת?

פרג' חניפס: לא מקבל.

חמד עמאר: לא, לא, זה תוקן והוא מקבל.

פרג' חניפס: אני רוצה שתקשיבו לי.

חמד עמאר: הוא מקבל.

חמד עמאר: פרג', חייל משוחרר מקבל אותו הדבר.

פרג' חניפס: אם סגן יו"ר הכנסת וחבר הכנסת חמד עמאר שהוא יושב ראש הוועדה פה, אם הוא לא היה חבר כנסת ואם הוא לא היה מתערב ואם הוא לא היה מפעיל את כל הקשרים שלו בתוך הממשלה, אני אומר לכם, אנחנו, עד שהוא לא התערב אנחנו לא זכינו להנחה הזו.

פרג' חניפס: ריבונו של עולם, לא זכינו.

חמד עמאר: רק לפרוטוקול אני אתקן.

חמד עמאר: ההחלטה היא היום, לפי מה שאז הגענו עם שר האוצר לפיד, שכל חייל משוחרר מקבל 90% גם בקרקע, גם בפיתוח, היא כוללת את כל החיילים המשוחררים בני מיעוטים; גם בדואים, גם דרוזים, גם נוצרים, גם מוסלמים.

חמד עמאר: זה בא לישיבה במינהל מקרקעי ישראל בהנהלה של מינהל מקרקעי ישראל וזה אושרר שם וגם אושר על ידי הממשלה.

חמד עמאר: לכן כל חייל משוחרר בן מיעוטים מקבל את ההנחה שהצלחנו להשיג אותה אז.

פרג' חניפס: יופי.

קריאה: היה עוד תיקון, נכון?

קריאה: היה עוד תיקון.

פרג' חניפס: אני מבקש, תנו לי לסיים את דבריי.

פרג' חניפס: ההגרלה האחרונה שהייתה, אני אומר לכם, אני, כמשנה לראש העיר שפרעם ואני מלווה את השכונה משנת 93', מאז הקמת השכונה הזאת, אנחנו, בהגרלה האחרונה, אדוני היושב ראש, מי כמוך יודע, הגענו עד בית המשפט אתך ואנחנו לא קיבלנו את ההנחה הזו.

פרג' חניפס: אני רוצה פשוט להבהיר, אף אחד לא עושה לי טובה במדינה הזו, אף אחד לא עושה לי טובה.

קריאה: מתי הייתה ההגרלה האחרונה?

פרג' חניפס: אם לא מספיק סגן יושב ראש הכנסת שגר בשפרעם, מה, לא מגיע לו? יש לי פה מג"ד שקוראים לו אסעד סוביח, סגן אלוף בצבא, שירת, מה לא נתן?

פרג' חניפס: מה, לא מגיע לו, כי הוא גר בשפרעם?

פרג' חניפס: קצח"ר בצה"ל, תת-אלוף רסאן עליאן מגולני, מה, לא מגיע לו?

פרג' חניפס: חברים, איך אומרים, קצת צריך להתבייש במדיניות הזו, צריך להתבייש הרבה אפילו, לא קצת.

פרג' חניפס: לכן אני אומר לכם, אי אפשר לעבור לסדר היום.

פרג' חניפס: אין עוול יותר קשה מאשר לתת לי הרגשה, שאני נתתי את הכול למדינה, עוד לפני שקמה מדינת ישראל.

פרג' חניפס: סבא שלי נרצח למען המדינה בשנת 1939, כשרבים רבים עוד לא היו בארץ.

פרג' חניפס: סליחה שאני מקצין, אבל זה לא יכול להיות וזה לא יעלה על הדעת.

פרג' חניפס: האם יושבים פקידים במינהל ולא אכפת להם?

חמד עמאר: אבל הנושא הזה סודר.

חמד עמאר: יש לנו בעיה מאד רצינית בשפרעם.

חמד עמאר: לא דרוזים שנחשבים לחיילים משוחררים והנושא של הארבעה מגרשים, שהמינהל, אני לא יודע, למרות שיש החלטת בית משפט מוותר לעיריית שפרעם ומאפשר לה להעביר אותם לשטח ציבורי.

חמד עמאר: אלו שתי נקודות והשיווק של שפרעם עכשיו.

פרג' חניפס: אני אמרתי מה שכואב לכל אזרח דרוזי בשפרעם ואני חייב להגיד את זה בפני המינהל ושישמעו את זה היטב.

פרג' חניפס: הדבר השני, שהוא גם לא פחות חמור, ראש עיר בא ביוזמתו ומנסה לקחת מהרזרבות של המגרשים בתוך השכונה, יש סיפור של שצ"פים ולא שצ"פים.

פרג' חניפס: אני אומר לכם, בשכונה הזאת, ידידיי אנשי המינהל, בשכונה הזאת יש מספיק שטח של שצ"פים.

פרג' חניפס: יש לנו שם בית ספר, יש לנו שם מתנ"ס, יש לנו מגרשים, מה אין לנו?

פרג' חניפס: יש לנו שם את הכול.

פרג' חניפס: אבל הוא בא, יוזם תכנית, מגיש אותה לוועדה המחוזית ופה הסיפור שהוא כל כך מוזר.

פרג' חניפס: מגיש את זה לוועדה המחוזית ובוועדה המחוזית הוא מקבל אישור.

פרג' חניפס: אני רוצה להגיד לכם, אני מסתכל על הדיון - - -

30816: ועדה מחוזית לתכנון ובנייה?

פרג' חניפס: כן, כן, ועדה מחוזית לתכנון ובנייה בנצרת.

פרג' חניפס: ואני קורא את הפרוטוקול, מי ישבו שם?

פרג' חניפס: מי הנוכחים?

פרג' חניפס: תאמינו לי, כל אלה שישבו מסביב לשולחן לא יודעים מה זה חייל.

פרג' חניפס: כולם, בלי יוצא מן הכלל, אני אומר את זה באחריות.

פרג' חניפס: אף אחד מהם ואפילו כולם ביחד לא שירתו יום אחד בצה"ל, הם לא יודעים מהי המשמעות של מגרשים ושל שכונות חיילים ומצוקה של חייל שאין לו ללכת לשלם את המחיר של המגרש, גם כשהוא מקבל את ה-90% הנחה.

פרג' חניפס: אני אומר לכם, אני לא מתבייש, נראה לי שהדיון הזה התקיים ברבת עמון או בקטאר או בבחריין, זה בכלל לא במדינת ישראל.

פרג' חניפס: תסתכלו על זה ושם, אתם, גם לפני זה, המינהל, יש לי את המסמך של מינהל מקרקעי ישראל, הרי בארבעת המגרשים האלה יש תושבים שם שהם פלשו למגרשים האלה.

פרג' חניפס: מה אנחנו עושים?

פרג' חניפס: לא רק פלשו, לא רק שהם עבריינים, המינהל הולך מוציא צו פינוי ואחרי זה ועדה מחוזית באה, מכשירה לעבריין ולפולש את הפעולה שלו.

פרג' חניפס: והיא מאשרת לו, שצריך לקחת את ארבעת המגרשים מהרזרבות, לתת אותם לשכונה מסביב ולהקים שם שצ"פים".

פרג' חניפס: זה סיפורי סבתא ואנחנו יודעים מהי המטרה העיקרית של לקיחת ארבעה המגרשים האלה.

פרג' חניפס: לכן אני מבקש, אדוני היושב ראש, אני מבקש מהמינהל - - -

סאלח סעד: לפי הדברים שלך המינהל עוזר להם.

פרג' חניפס: לא, המינהל, ירשו לי החברים, בכוונה, אני בשביל להעיר אתכם, הם נרדמו בשמירה.

פרג' חניפס: הם לא עזרו לי, הם נרדמו בשמירה.

פרג' חניפס: למה?

פרג' חניפס: כי הדיון שהתקיים בוועדה המחוזית, אני מניח שהמינהל היה צריך, הרי מדובר באדמה שלו - - -

קריאה: אין להם נציג שם.

פרג' חניפס: אין להם נציג, לא היה שם נציג.

פרג' חניפס: עכשיו, מה קרה שם, אני אומר לך, ישבו שם אחמד שמסי שאני לא יודע מיהו, יושב ראש הוועדה, נאסין אזעתרה, בת דודה של מזכיר חדש בחיפה, ישבו שם בוועדה הזו, עיינו בזה ואישרו.

פרג' חניפס: המינהל היה צריך להיות ער לישיבה הזאת, לסיפור הזה ולבוא להגיד: חבר'ה, אנחנו, יש לנו פה צו פינוי.

פרג' חניפס: זו אדמה שלנו.

פרג' חניפס: אתם לא יכולים לעשות באדמה שלנו כפי שנראה לכם.

פרג' חניפס: לא יכול להיות.

פרג' חניפס: אז אני מבקש מהמינהל עכשיו בשיא הרצינות, חברים, אני מבקש מכם, אני הגשתי ב-2 למאי תכנית התנגדות לתכנית הזו ואני מצרף עוד מאות התנגדויות, כולל ההתנגדות של חבר הכנסת חמד עמאר, התנגדות של המג"ד, אני הולך להציף את הוועדה המחוזית באלף התנגדויות שם.

פרג' חניפס: לא יקרה ואני אומר לכם באחריות.

חמד עמאר: בואו נשמע, תרשמו את זה אצלכם, איך אתם מאפשרים שינוי יעוד על ידי ראש רשות, של ארבעה מגרשים, כשאתם בעצמכם הלכתם לבית המשפט על מנת לפנות אותם ויש לכם צו בית משפט כבר חמש שנים, ואתם עד עכשיו לא פיניתם אותם וראש הרשות מחליט ואתם אפילו לא מגישים התנגדות ולא נוכחים שם.

חמד עמאר: מהו מעמדם של הארבעה מגרשים שם?

חמד עמאר: אני אקבל תשובה מהם.

חמד עמאר: נקודה אחרת - - -

פרג' חניפס: לא, לא, אני רוצה לבקש מהמינהל, שיהיה אתנו כדי לעזור לנו, שיעמדו על זה ושגם הם יתנגדו, אתם הבעלים.

חמד עמאר: זה בדיוק מה שאני רוצה לשמוע מהם.

פרג' חניפס: כן, תודה לך אדוני.

חמד עמאר: תודה.

חמד עמאר: אלה הדברים שהעלו ראשי הרשויות.

חמד עמאר: אני אתן למועצה האזורית זבולון להגיד כמה דברים ואז אני רוצה לשמוע את המינהל, איפה אנחנו עומדים ומה קורה.

חמד עמאר: אני אגיד לכם את הדברים שאני רוצה ואחרי שנשמע את המינהל אני אתן גם לחברי סאלח סעד להגיד כמה דברים בנושא.

חמד עמאר: בבקשה.

ארז ארד: שלושה משפטים.

ארז ארד: אל"ף, אני ארז ארד, מזכיר המועצה המקומית זבולון.

ארז ארד: המועצה מקבלת לחלוטין ותומכת בדרישה של תושבי חואלד לשמור על הישוב חואלד - - -

חמד עמאר: על הצביון שלו.

ארז ארד: ולא לייצר עוד מצבים שמכניסים אנשים מבחוץ.

ארז ארד: זו טעות וצודק איסמעיל שזו טעות במדיניות, שכוללת את חואלד בקבוצה הזאת של 75%-25%.

ארז ארד: זה פוגע בהתפתחות של הישוב.

ארז ארד: כרגע, אנחנו, יחד עם התושבים, לא רוצים לתכנן כי תכנון יביא עוד שיווקים שיביאו עוד אנשים וזה יבלום בסופו של דבר וייצר בסופו של דבר בעיה לישוב.

ארז ארד: אם הישוב היה משווק ב-100% לתושבי המקום אז מחר בבוקר אפשר היה להתחיל לשווק ולבנות ולעשות פעולות טובות.

חמד עמאר: תודה רבה.

חמד עמאר: המינהל, ראש הרשות המקומית חורפיש, יו"ר פורום ראשי הרשויות הדרוזיות, העלה כמה נושאים.

חמד עמאר: נושא של מסחרי ומגורים ביחד עם המחיר שלו, שהוא יותר גבוה בהרבה.

חמד עמאר: אני רוצה לשמוע קצת כי אני לא מכיר את הנושא הזה, פעם ראשונה שאני נתקל בו.

חמד עמאר: משפחות שכולות, האם יש להן העדפה של משפחות שכולות במכרזים של המינהל?

חמד עמאר: תשלום של 90 יום מיום הזכייה במכרז, האם יש אפשרות לתת תשלומים בנושא הזה, או שאותו חייל משוחרר חייב לשלם את כל התשלום בבת אחת אחרי 90 יום?

חמד עמאר: שיווק של המקום ומעורבותו של ראש המועצה, שהוא יודע באופן ודאי שחלק מהאנשים שניגשו למכרז יש להם בית, הם גרים בבית שלהם, פשוט הבית לא רשום על השם שלהם והם זוכים במגרשים, במקום שאנשים מחוסרי דיור יזכו בחלקה.

חמד עמאר: הנושא השני, תהליך של הקמת שכונות חדשות לחיילים משוחררים, מי אחראי?

חמד עמאר: האם המינהל הוא שמחליט שיש עתודת קרקע ואנחנו מתחילים לפתח ולהכין את התכניות, ברגע שאנחנו גומרים את כל השיווקים, או שאנחנו כל הזמן עובדים כך שכל הזמן תהיה לנו רזרבה?

חמד עמאר: מי אחראי, המועצה המקומית או מינהל מקרקעי ישראל על השיווק?

חמד עמאר: הבנתם את מה שאני רוצה לדעת?

חמד עמאר: ראש הרשות אמר שיש מחסור, מי אחראי על המחסור, האם מינהל מקרקעי ישראל, או מועצה מקומית שלא התחילה לתכנן ולהכין גוש חדש לחיילים משוחררים ולשנות יעוד שלו למגורים?

חמד עמאר: בחואלד, הנקודה החשובה ביותר שלהם היא תושב חוץ שיש לו את האפשרות להתמודד במכרז.

חמד עמאר: מה אנחנו עושים עם זה כדי לשמור על הצביון הייחודי של הישוב חואלד, לאפשר מאה אחוז לתושב מקום ולא לאפשר למישהו מנצרת לבוא ולעשות מסחר, לקנות קרקע שם של המינהל ב-500,000 שקל, ב-300,000 שקל, ואחרי זה למכור את זה ב-700,000 שקל או 800,000 שקל, למישהו שצריך לבנות את הבית שלו, אפילו מישוב חואלד ולא זכה במגרש של חייל משוחרר, מהי העמדה שלכם?

חמד עמאר: איך ניתן לעשות את זה?

חמד עמאר: איך עשינו את זה במקומות אחרים, אם המינהל עשה את זה?

חמד עמאר: אני אוסיף עוד שאלה לשפרעם בנוסף למה שהעלה המשנה לראש העיר, מתי יהיה לנו שיווק מגרשים בשפרעם, מתי יהיה לנו?

חמד עמאר: הכול מוכן שם ואני שמעתי את זה גם ממשרד השיכון, שהנושא של החלקות מתעכב בגלל שני דברים, שראש הרשות צריך לחתום על איזשהו מסמך - - -

פרג' חניפס: הוא חתם.

חמד עמאר: הוא חתם על המסמך וראש התאגיד צריך לחתום על עוד מסמך ושני המסמכים האלה הם שמעכבים, אבל אני לא מאמין שמינהל מקרקעי ישראל קשור בתאגיד ובטובה של ראש תאגיד לחתום או לא לחתום.

חמד עמאר: מתי השיווק יצא בפועל לאותם חיילים משוחררים?

חמד עמאר: מתי אני יכול לצאת ולהגיד לחיילים משוחררים?

חמד עמאר: בגלל שאני גר בשפרעם עשיתי קבוצת חלוקת מגרשים בשפרעם ואני מעדכן אותם על כל מה שקורה.

חמד עמאר: ואני עושה המון בנושא הזה ורץ כמעט כל יום בנושא הזה, כי באמת, שנים רבות לא חולקו מגרשים.

חמד עמאר: מה שהעלה המשנה לראש העיר, ששפרעם לא נכללה ב-90%, נכון, בהתחלה שפרעם לא נכללה ב-90% ואז עשינו את כל המלחמות כאן בתוך הממשלה, בזה נכלל כל חייל משוחרר, לא משנה איפה הוא גר, בן מיעוטים מגיעים לו ה-90% ואז לא ניגשו למכרזים.

חמד עמאר: ואנשים אחרים, שלא עשו צבא, מעדה אחרת, ניגשו למכרזים בשפרעם וזכו בשבעה מגרשים בשכונת חיילים משוחררים.

חמד עמאר: אני לא יודע איך אנחנו יכולים ביחד לעצור על מנת לפתור את הבעיה שנוצרה שם.

חמד עמאר: בקשר לארבעה מגרשים, יש לי מכתב שלכם שנשלח לא מזמן, שאומר שאתם תפעלו לפנות את הפולש, כי יש פסק דין ועדיין לא עשיתם כלום.

חמד עמאר: אני לא יודע איך אתם לא מכבדים פסק דין של בית המשפט ולא מפנים את הפולש מארבע חלקות לחיילים משוחררים.

חמד עמאר: ואיך אתם הסכמתם כשזו קרקע שלכם להפוך את זה לשטח ציבורי, למרות שאתם ייעדתם את זה לחיילים משוחררים ביעוד שלכם?

חמד עמאר: המגרשים האלה היו אמורים לשווק אותם מזמן ואנשים שם מחכים ויש מחסור במגרשים ואתם עדיין לא שיווקתם את זה.

חמד עמאר: בבקשה, המינהל, כל מה שהעלינו להתייחס.

30816: מה שאני אמרתי נכון לכל הישובים.

חמד עמאר: כן, נכון, לכל הישובים.

הלל פרימן: אני אגיד כמה נקודות כלליות ואז אני אתן לאנשים שהם קצת יותר בקיאים בפרטים להמשיך.

הלל פרימן: ראשית, אני מתחבר למה שאיסמעיל אמר.

הלל פרימן: רשות מקרקעי ישראל מבצעת מדיניות, מדיניות שמועצת מקרקעי ישראל קובעת לה.

הלל פרימן: יש לנו החלטות מועצה שהן בשבילנו החוקים שלנו.

הלל פרימן: כל מה שנאמר הוא טוב ויפה, עד שמועצת מקרקעי ישראל לא מנחה אותנו, אנחנו פועלים לפי החלטות שקיימות.

פרג' חניפס: כמה נציגים של המועצה נמצאים פה?

פרג' חניפס: כולם הוזמנו, מן היושב ראש וכולם.

הלל פרימן: יש פה נציג, ממלא מקום נציג משרד המשפטים, שיושב פה.

פרג' חניפס: זה הכול, משנים עשר נציגים?

חמד עמאר: לא משנה, הוא יכול לדבר.

הלל פרימן: אני לא יודע את מי הוועדה - - -

חמד עמאר: מהי המדיניות?

חמד עמאר: בוא נבין, המדיניות מאפשרת 25% לשווק שלא לתושבי המקום.

הלל פרימן: שניה, לפני המדיניות.

הלל פרימן: נקודה שניה, בעולם הזה שבו שר האוצר, שהוא היום אחראי על כל הנושא של הנדל"ן והדיור, אסור ליצור תחרות בין הגופים וליצור מוטיבציה לגופים להתייעל, יש חלוקה בין גופים שונים.

הלל פרימן: במקרה הזה, שלושת הישובים האלה למיטב ידיעתי, מי שקובע את השיווק זה משרד השיכון ולא רשות מקרקעי ישראל.

חמד עמאר: אילו שלושה ישובים?

הלל פרימן: חורפיש, שפרעם וחואלד.

הלל פרימן: זאת אומרת שנכון שעל פי חוק רשות מקרקעי ישראל היא זו שמוציאה את חוברת המכרז, אבל מי שמכין אותה ונותן לנו אותה וגם שותף לוועדת המכרזים ויושב בוועדת המכרזים, זה משרד השיכון.

30816: נכון לגמרי, לחלוטין, למה אתה אומר - - -

קריאה: זה נכון, אבל מי שעושה את השיווק זה אתם.

הלל פרימן: לכן כל הכללים של המשרדים הספציפיים שדובר עליהם, לא אנחנו קבענו, לא רשות מקרקעי ישראל קבעה, אז את זה חשוב לדעת.

חמד עמאר: אני ניהלתי בעצמי משפט נגד מינהל מקרקעי ישראל על שיווק חלקות בשפרעם שלא לחיילים משוחררים דרוזים, ומי שהגיע מולי ועמד היה מינהל מקרקעי ישראל.

הלל פרימן: יכול מאד להיות.

חמד עמאר: מי שהגן על ההחלטה היה מינהל מקרקעי ישראל, לא משרד השיכון.

חמד עמאר: משרד השיכון בא לשם כאורח, כי הוא הוזמן.

חמד עמאר: אתם הייתם שם ועמדתם מולי עם עורך הדין שלכם.

הלל פרימן: יש רשויות שבהן חלק וחלק.

עו"ד טלי מורלי: גם משרד השיכון - - -

חמד עמאר: בואו נמשיך כי אני יודע מי אחראי.

30816: זו נקודה חשובה, שלא תטעה את הצבור.

30816: נציג של משרד השיכון שותף לשיווק אצלכם – לא.

הלל פרימן: לגבי מדיניות כן.

פרג' חניפס: רגע, רגע, שניה אחת, חברים, תראו, משרד השיכון - - -

סאלח סעד: רגע ,יש לנו את משרד השיכון כאן?

הלל פרימן: סגן מנהל אגף שיווק, יגיד את הפרטים.

חמד עמאר: בואו נשמע על הנקודות שאני העליתי.

חמד עמאר: נקודה של המגרשים שהיו חלק בשפרעם, נקודות שאתה יכול לענות לי כגוף מוסמך, על זה שראש הרשות של חורפיש לא מעורב, על זה שיש 25% לתושב חוץ בחואלד, יש דברים מהותיים בדיון שלנו שאנחנו רוצים להבין לאן נפנה את האצבע ואיפה אנחנו יכולים לפתור את הבעיה הספציפית הזאת.

חמד עמאר: זה מה שאני רוצה לדעת בדיון הזה.

הלל פרימן: אני אענה ספציפית לגבי חואלד, כי אני מבלה עם איסמעיל הרבה זמן בטלפון והרבה זמן בפגישות.

קריאה: יצא משהו?

הלל פרימן: לא יודע, נראה.

איסמעיל חאלדי: אבל הוא צודק, לגבי המדיניות - - -

חמד עמאר: איסמעיל, איסמעיל, בוא נשמע את מינהל מקרקעי ישראל.

הלל פרימן: לעניין חואלד.

הלל פרימן: 75% כמו שהיום, בשונה מישובים שהם ולצורך העניין נקרא להם - - - ביישובי מיעוטים נתנו פריבילגיה שגם באזורים שאינם אזורי עדיפות לאומית נותנים עד 75% למקום, מה שלא קורה במגזר היהודי, לא קורה.

הלל פרימן: ביישובים שאינם באזורי עדיפות לאומית במגזר הערבי, המיעוטים לצורך העניין, נותנים עד 75%.

הלל פרימן: חואלד הוא בעיה מוזרה, למה?

הלל פרימן: כי יש שבט חואלד עם סמל ישוב בלמ"ס – 986 ויש כפר חואלד בלמ"ס שזה ישוב נפרד, עם סמל 1132.

קריאה: והוא בעדיפות לאומית.

הלל פרימן: השבט נמצא במפת אזורי העדיפות הלאומית של הממשלה, סמל ישוב 986 והוא שייך לנפת יזרעאל, אבל הכפר לא במפת אזורי העדפות של הממשלה והוא נמצא בנפת חיפה, בזבולון.

הלל פרימן: כל השיווקים נעשים למקומות שהם אינם באזורי עדיפות לאומית ולכן חלה עליהם המדיניות של ה-75%, ללא יכולת להגיע ל-100%.

הלל פרימן: אני ואיסמעיל ישבנו וכמה פעמים אמרנו: אחד, או שתעשו ועדת גבולות שזה לא ברשות מקרקעי ישראל, תעבירו את הכפר לעמק יזרעאל ותיפרדו יפה מזבולון ואז הוא יהיה באזור עדיפות לאומית ויהיה על מה לדבר.

הלל פרימן: זה במדיניות קיימת שאפשר להגיע, ביישובי מיעוטים באזורי עדיפות לאומית, בהחלטה חריגה, גם ל-100%.

הלל פרימן: זה קיים, זה רשום בהחלטת מועצה כבר.

הלל פרימן: לא צריך לשנות - - -

חמד עמאר: את זה אני יודע ובשביל זה אני שאלתי.

הלל פרימן: היום המצב הוא שזה במועצה אזורית זבולון ואני יכול לתת עד 75%.

הלל פרימן: ספציפית, בנקודת הזמן הזו, מהמכתבים שאני מקבל מאיסמעיל, מתוך 15 מגרשים שיש לשווק, יש לו רשומים תשעה אנשים שזה פחות מ-75%, אז אני לא מבין את הבעיה.

הלל פרימן: כל התשעה אנשים שרשומים במכתבים שלך, בקונסטלציה כזו או אחרת, נכנסים ב-75%.

הלל פרימן: כולנו בחדר כאן מבינים שחמישה עשר מגרשים שיש היום לשווק ולמיטב ידיעתי אין עוד מגרשים פנויים, צריך ללכת ולתכנן תכנית, 15 המגרשים האלה לא ישנו, לא את הצביון ולא את המורשת ולא שום דבר בחואלד.

הלל פרימן: המשחק הוא על השלב הבא ומישהו צריך ללכת למוסדות התכנון וליצור עוד מגרשים.

קריאה: אבל אדוני, יש שם שלושים מגרשים.

הלל פרימן: אני יודע על חמישה עשר, זה מה שאיסמעיל אמר.

איסמעיל חאלדי: שניה, חברים.

חמד עמאר: בואו נפתור את הבעיה, איסמעיל, שניה.

חמד עמאר: כמה מגרשים לשיווק?

חמד עמאר: הוא אמר 15, שמעתי 30.

חמד עמאר: כמה מגרשים לשיווק יש בחואלד?

הלל פרימן: כמה פנויים?

חמד עמאר: כמה מגרשים פנויים?

הלל פרימן: יש פה בעיה - - -

איסמעיל חאלדי: שלושים ושבעה מגרשים.

חמד עמאר: חברים, יש פה שתי בעיות - - -

טלי מורלי: 15 יחידות דיור אבל מקדמים - - -

איסמעיל חאלדי: מה זה יחידת דיור, יחידת דיור זה על חצי דונם שתי יחידות?

קריאה: לא.

איסמעיל חאלדי: שניה, שניה, יש פה שתי בעיות, חברים.

איסמעיל חאלדי: הלל, אני חוזר ואומר, הבעיה היא במדיניות.

איסמעיל חאלדי: גם אם אתה נותן לי 75%, שמענו מקודם, אתה לא עושה לי שום טובה.

איסמעיל חאלדי: אני רוצה כי זו התרבות שלי, זו המסורת שלי, זו המורשת שלי, אני רוצה מאה אחוז.

הלל פרימן: סבבה.

הלל פרימן: אנחנו בתוך - - -

איסמעיל חאלדי: שניה, לא, שניה אחת.

איסמעיל חאלדי: מה שאתה מנסה לעזור לי עכשיו זה בעניין טכני, אם יש 15 או 20, לא משנה מה - - -

הלל פרימן: לא, ישבנו ביחד, אמרתי פה, תלכו לוועדת גבולות, תעבירו את הכפר לעמק יזרעאל.

30816: זו בעיה טכנית, זה לא יפתור.

הלל פרימן: זו החלטה של הממשלה - - -

פרג' חניפס: אבל המועצה האזורית זבולון לא רוצה - - -

ארז ארד: מה שאתה מציע להם זה לעבור ממועצה אזורית זבולון, זה הכול.

איסמעיל חאלדי: זה ענין טכני, זה מה שאתה מציע להם.

סאלח סעד: יש לי שאלה.

עו"ד טלי מורלי: את ה-100% תוכל לשווק רק - - -

חמד עמאר: שניה, אני הבנתי את הנקודה.

חמד עמאר: מה שיש לנו כאן בעיה בחואלד, קודם יש רק תשעה דורשי מגרשים עכשיו בחואלד - - -

איסמעיל חאלדי: לא יודע, דיברנו על בוגרי צבא.

איסמעיל חאלדי: בוגרי צבא מחר בבוקר מוכנים לבוא כי אמרו לנו לפני כמה חודשים: המינהל רוצה במרחב חיפה לשווק.

איסמעיל חאלדי: אמרנו: רגע, אחד, במדיניות הזאת אני לא רוצה להפסיד, אני לא רוצה - - -

חמד עמאר: בוא אני אשאל אותך שאלה, איסמעיל, סליחה.

חמד עמאר: בוא אני אשאל את השאלה.

חמד עמאר: אם יש לי שלושים מגרשים בכפר חואלד, יש לי שלושים מגרשים מכפר חואלד עצמו ויש לי עשרה מבחוץ.

חמד עמאר: האם אין העדפה לשלושים מחואלד?

סאלח סעד: 75%.

הלל פרימן: לא, 75%.

חמד עמאר: רק 75%?

הלל פרימן: 75% לבני המקום בכל שיווק נתון.

חמד עמאר: ואם יש לי יותר מ-75% אז אותם 25% לא יזכו, למרות שהם תושבי המקום, אין להם עדיפות?

איסמעיל חאלדי: חברים, יש לי שאלה.

קריאה: לא יזכו להנחה.

איסמעיל חאלדי: יש לי שאלה, עזוב הנחה.

עו"ד טלי מורלי: רגע, סליחה.

חמד עמאר: תן לי להבין את זה.

חמד עמאר: אולי נביא את זה לשינוי גם במועצה.

טלי מורלי: אתה נותן עדיפות לבני המקום.

חמד עמאר: עדיפות לבני מקום עד 75%, 25% מי שיזכה יזכה.

חמד עמאר: זו החלטת מועצת מקרקעי ישראל, צריך לשנות את ההחלטה הזאת.

איסמעיל חאלדי: יש לי שאלה.

סזאר יהודקין: יש לי הצעה בעניין הזה אם אפשר.

חמד עמאר: בבקשה.

סזאר יהודקין: שמי סזאר יהודקין, ביקשתי רשות דיבור מקודם, אבל זה בדיוק הנושא שרציתי להתייחס אליו.

סזאר יהודקין: אני מעמותת "במקום".

סזאר יהודקין: ההצעה שלי היא יחסית פשוטה.

סזאר יהודקין: אפשר להגדיר בהחלטת מועצה שבישובים שהם קטנים מ-1,000 תושבים כמו המקרה של חואלד - - -

מוסטפא חואלד: ולמה לא 3,000?

סזאר יהודקין: קטנים מאיקס, יש לכם אפשרות להעניק עד 100% לתושבי המקום, כמו שקורה באזור עדיפות לאומית.

סזאר יהודקין: כי סך הכול, אני בדקתי עכשיו, יש חמישה או ששה ישובים שנופלים בקטגוריה כמו חואלד.

סאלח סעד: כמה תושבים יש בחואלד בכלל?

סזאר יהודקין: 700?

איסמעיל חאלדי: אני רוצה להגיד לך דבר אחד.

איסמעיל חאלדי: בצפון - - -

מוסטפא חואלד: אדוני, אתה משווק לאנשים.

מוסטפא חואלד: הכפר שלנו, הישוב-שבט היה מחולק על שש ערים והמינהל הגיע לעשות אותנו שבט בדואי.

מוסטפא חואלד: התחברנו לכאן והתרחקנו מהאדמות שלנו ועדיין יש עוד 45 איש מחוץ למתאר שבדיונים אתם, ות"ל מוציא מכרז שאנשים זרים - - -

חמד עמאר: רגע, סליחה, הדיון הזה מאד חשוב.

חמד עמאר: עם מה ששמענו עכשיו אנחנו צריכים לפנות למינהל מקרקעי ישראל, למועצת מינהל מקרקעי ישראל, על מנת לשנות את האפשרות, מה שהוא הציע.

חמד עמאר: ישובים קטנים עד 1,000 תושבים לאפשר 100% לבני מקום.

חמד עמאר: אם יש לנו את בני המקום תהיה להם העדפה.

הלל פרימן: או להעביר.

חמד עמאר: או להעביר את זה, בסדר.

חמד עמאר: זה בקשר לחואלד.

חמד עמאר: עכשיו בקשר לחורפיש.

חמד עמאר: אם אתם שכחתם, אני לא שכחתי, רשמתי, אני יכול לשאול אתכם.

חמד עמאר: חורפיש: אחד, מעורבותו של יושב ראש המועצה המקומית בחלוקה של המגרשים, האם אין לו דעה?

חמד עמאר: אין לו מקום בשיווק?

חמד עמאר: ולמה אין לו? הוא מכיר את הנושא יותר טוב מכולם.

חמד עמאר: משפחות שכולות, מסחרי ותיירותי ותשלום בתוך 90 יום.

אורן יעקב: באופן כללי אני אומַר שמנהלי המרחבים וגם ראשי הצוותים של השיווק - - -

חמד עמאר: שם לפרוטוקול בבקשה.

אורן יעקב: אורן יעקב.

חמד עמאר: ותפקיד.

אורן יעקב: סגן מנהל אגף שיווק.

אורן יעקב: מנהלי המרחבים שלנו וראשי הצוותים של השיווק עובדים בשיתוף פעולה בדרך כלל עם מהנדסי ערים ועם ראשי הערים, ואין שיווק שהוא לא מתואם עם הרשות המקומית.

איסמעיל חאלדי: כל מכרז מתואם עם הרשות?

אורן יעקב: בגדול כן.

אורן יעקב: אם היו תיאומים לפני כן אז זה, תמיד יש תיאום.

אורן יעקב: אין מכרז שיוצא, בלי שהרשות המקומית תדע שיש מכרז ביישוב.

קריאה: זה ברמה הטכנית בלבד, לא ברמת החלטות.

אורן יעקב: לא.

אורן יעקב: שוב פעם, ברמת ההחלטות, הרי כשמדברים עם הרשות, היא מעלה את מה שהיא מעלה, את הדרישות שלה, את הבקשות שלה וכמו שהלל אמר, יש החלטות מועצה.

אורן יעקב: מה שאפשר לעשות במסגרת החלטות המועצה, כמובן שאנחנו קשובים וערים לכל מה שהרשויות מבקשות ומנסים לעשות את המיטב והמירב, אבל הכול במסגרת החלטות המועצה כפי שהן נקבעו.

חמד עמאר: כן, אז לראש הרשות אין מקום.

חמד עמאר: אם הוא בא ואומר לך: שמע, עכשיו ניגשו 100 איש, מתוכם 40 יש להם מגרשים, יש להם בתים והם גרים בתוך הבתים.

חמד עמאר: אני מציע לך, בוא נחלק לאותם אנשים שאין להם.

חמד עמאר: אין לו שום דעה בנושא?

ארז ארד: הוא לא יודע את זה.

ארז ארד: אחרי שאנשים ניגשו אתה לא בא לרשות ומדבר עם הרשות.

חמד עמאר: כאן מקרה ספציפי שראש הרשות הגיע.

30816: ראש הרשות משקיף בוועדה שלהם.

30816: משקיף, הוא לא יכול להביע דעה.

חמד עמאר: איך אנחנו מתקנים את העוול הזה?

חמד עמאר: סליחה, איך אנחנו מתקנים את העוול הזה?

חמד עמאר: כאן נפל עוול לפי טענת ראש המועצה, אני לא מכיר את זה אישית אבל נפל עוול גדול.

חמד עמאר: 40 אנשים שיש להם בתים והם גרים ויש להם אדמה והם גרים בתוך הבית שלהם – זכו במגרש, ו-38 אנשים שאין להם בתים בכלל, אין להם מגרשים, אין להם אפשרות לגור בשום מקום, לא זכו במגרשים.

חמד עמאר: איך אנחנו מתקנים את זה?

קריאה: ולא רק, אלא אפילו סוחר - - -

חמד עמאר: תודה.

סאלח סעד: יש לי עוד שאלה לרשות מקרקעי ישראל, בבקשה.

סאלח סעד: האם בכל המכרזים שמתקיימים במדינה, ראש הרשות רק משקיף שם?

אורן יעקב: אני אתחיל עם השאלה הראשונה ברשותכם.

אורן יעקב: מי שיודע מי מחוסר דיור או מי לא מחוסר דיור – מי שאמון על הדבר הזה זה משרד הבינוי והשיכון, שאצלו יש את הרישום - - -

חמד עמאר: כן, זה אני יודע, את זה אמרתי גם לראש הרשות.

אורן יעקב: כשאנחנו מפרסמים מכרז, מי שמשתתף במכרז צריך להגיש אסמכתא, אישור ממשרד הבינוי והשיכון.

אורן יעקב: זה הדבר היחיד שאתו אני יכול לדעת אם הבן אדם הוא מחוסר דיור או לא מחוסר דיור.

אורן יעקב: אין לי גורם אחר במדינה שהוא אמון על זה.

אורן יעקב: כמו משרד הפנים שיכול להגיד לי מי תושב מקום, באיזה ישוב, החל מאיזה תאריך, משרד השיכון אחראי על תעודות הזכאות ומי מחוסר דיור.

אורן יעקב: גם החלטות המועצה כשאנחנו מדברים על הקריטריונים של משרד הבינוי והשיכון, אני מפנה להחלטות של משרד השיכון.

אורן יעקב: לכן, מי שניגש למכרז צריך לצרף את האישור של משרד הבינוי והשיכון על היותו מחוסר דיור.

אורן יעקב: ברגע שצירף אישור כזה מבחינתי הוא מחוסר דיור, אין לי דרך אחרת לבדוק את האמיתות.

סאלח סעד: תענה ליושב הראש על השאלה.

סאלח סעד: אתה אומר "אין לי דרך אחרת, משרד השיכון קבע מי מחוסר דיור".

סאלח סעד: כשראש רשות מסוימת, או מהנדס הרשות באים לוועדה שלכם, שעל מינהל מקרקעי ישראל לשים את העובדות על השולחן על מנת שתקחו אותם בחשבון אבל אתם לא לוקחים את זה בחשבון.

סאלח סעד: אתה לא יכול לבוא ולהגיד: "משרד השיכון אמר לי מי זכאי", אני לא רוצה לשמוע את הרשות.

סאלח סעד: הרי אני לא יצרתי את המצב הזה.

סאלח סעד: מי שיצר את המצב הזה זה ועדת התכנון.

סאלח סעד: אתה נותן לי אותה תשובה שנתנו לי במחוז.

סאלח סעד: אמרו: תשמע, זה החוק, אנחנו לא יכולים לשנות, אתה לא יכול להשפיע.

הלל פרימן: אבל אם היית הולך לבית משפט - - -

עו"ד טלי מורלי: אי אפשר - - -

הלל פרימן: אם היית הולך לבית המשפט - - -

30816: בשביל מה הגענו לפה?

הלל פרימן: אם היית הולך לבית משפט מה היה אומר?

טלי מורלי: אתה תגיד שהוא גר בדירה של אבא שלו, שהיא דירה שלו.

טלי מורלי: הוא יבוא ויגיד: לא נכון.

טלי מורלי: זה לא משהו שאפשר - - -

חמד עמאר: אני הבנתי, בוא נתקדם.

חמד עמאר: אין להם מקום, הם עובדים לפי החלטת מועצה ולפי החלטה של משרד השיכון.

חמד עמאר: משרד השיכון אומר לך: אתה מחוסר דיור, אין לך שום דבר רשום על שמך.

קריאה: כבוד היושב ראש, אין את הזכאים של משרד השיכון.

חמד עמאר: לא, זה משהו אחר, ודאי.

חמד עמאר: השאלה היא מה שאמרתי.

איסמעיל חאלדי: את לא חושבת שיש פגם, שיש משהו לא טוב, במדיניות הקיימת?

מוסטפא חואלד: בהרכב הוועדה שקובעת את הדברים האלה - - -

קריאה: זה לא המועצה, הם לא רואים אותו.

עו"ד טלי מורלי: אני כבר לא צריכה - - -

איסמעיל חאלדי: שאלתי, כי את יכולה - - -

חמד עמאר: איסמעיל, כולם מדברים ביחד אז אני לא יכול להבין.

חמד עמאר: לנקודה השנייה אני מבקש להתייחס.

חמד עמאר: אני כבר הבנתי את הנקודה ואיפה אנחנו צריכים לתקן.

חמד עמאר: בוא נתייחס לנקודה השנייה.

חמד עמאר: משפחות שכולות, מסחרי ותשעים יום.

אורן יעקב: לעניין המסחר, אנחנו משווקים את המגרשים, כמו שהמגרש מופיע בתכנית בנין העיר.

חמד עמאר: זה רק בחורפיש או בכל הישובים?

אורן יעקב: לא, בכל ישוב.

חמד עמאר: כי אני לא שמעתי על זה אף פעם אז טוב לדעת.

אורן יעקב: משווקים מגרש סטטוטורי, איך שהוא מוגדר בתב"ע כך משווקים אותו.

אורן יעקב: אם יש למטה חזית מסחרית אז זה היעוד של המגרש.

אורן יעקב: אני לא יכול להפריד את החזית המסחרית מתוך המגרש הזה.

אורן יעקב: זה המגרש, ככה הוא בנוי, יש לו מגורים למעלה וחזית מסחרית למטה.

אורן יעקב: אם אנחנו נוציא אותו מה'פול' של היחידות והוא לא ישֻווק במסגרת ההרשמה וההגרלה, יהיו פחות מגרשים לטובת תושבי הישוב, לטובת מחוסרי הדיור ולטובת התושבים עצמם.

אורן יעקב: מכניסים אותו על מנת לתת יותר היצע של מגרשים.

אורן יעקב: נכון, הערך שלו, בסופו של דבר יש לו ערך - - -

חמד עמאר: הערך שלו יותר גבוה.

אורן יעקב: הערך שלו - - -

פרג' חניפס: זו הבעיה.

פרג' חניפס: הוא יותר גבוה.

פרג' חניפס: אני רוצה בית רגיל, מה אתה מביא לי מסחרי?

טלי מורלי: או זה, או כלום.

אורן יעקב: קודם כל, זה מה שיש לי בתב"ע.

אורן יעקב: יכול להיות שבשלב של התכנון צריך לתכנן אחרת את המגרשים.

אורן יעקב: אני לא יודע, אני לא איש תכנון, אני יודע להגיד את הנושא של תכנון סטטוטורי.

אורן יעקב: התשלום של 90 יום הוא ככלל, לכל מכרזי רשות מקרקעי ישראל, בין אם מדובר בהרשמה והגרלה, בין אם מדובר במכרז פומבי, בין אם מדובר בצפון ובין אם מדובר בדרום או במרכז.

אורן יעקב: בכל המכרזים של רשות מקרקעי ישראל התשלום הוא תוך 90 יום.

חמד עמאר: בידיים של מי לאפשר תשלומים, עשרה תשלומים, שמונה תשלומים?

טלי מורלי: זה לא ריאלי, גם בגלל שבהתאם לכלל המכרזים שלנו, כשבן אדם עומד בדרישות סף של מכרז, הוא בעצם מבצע את התשלום.

טלי מורלי: אם אני אפרוס את זה עכשיו נניח לחצי שנה או שנה, זה אומר שאני במשך שנה לא יודעת אם המכרז שלי הצליח והגיע לסיומו או לא.

סאלח סעד: מי הסמכות לאפשר את זה?

קריאה: אבל הוא חתם חוזה, מהי הבעיה?

טלי מורלי: עד שלא ישלם את כל התשלום, הוא מבחינתי לא עמד בתנאי המכרז.

סאלח סעד: למי יש סמכות לאשר את זה?

קריאה: ליושב ראש רשות מקרקעי ישראל.

חמד עמאר: סליחה, אתם מדברים איתה.

סאלח סעד: את יכולה להשיב שניה?

סאלח סעד: למי יש את הסמכות לשנות את הדבר הזה?

קריאה: מועצת רמ"י.

סאלח סעד: אני לא בטוח שזו המועצה, יכול להיות שזו ההנהלה.

חמד עמאר: בואו נבדוק.

חמד עמאר: אני מבקש, מה שאני מבקש מכם הוא לבדוק, לבדוק את הנושא.

טלי מורלי: אני מסבירה, לאור כללי המכרז זה לא נכון לדחות תשלום - - -

חמד עמאר: לא, לא, אני לא מבקש לדחות תשלום.

חמד עמאר: אני לא מבקש לדחות תשלום.

סאלח סעד: אני לא שאלתי אם זה נכון או לא, אני שואל בידי מי הסמכות?

טלי מורלי: מסבירה לך את המדיניות.

טלי מורלי: אתה שאלת - - -

סאלח סעד: מי הסמכות?

איסמעיל חאלדי: מי קובע מדיניות, מי קובע מדיניות?

סאלח סעד: את לא יודעת של מי הסמכות?

טלי מורלי: בעניין הזה הנהלת הרשות.

חמד עמאר: כשאני דיברתי אני לא דיברתי על דחיית תשלום לעשרה חודשים או לחודשיים.

חמד עמאר: בוא נגיד, זכה, תוך 90 יום הוא צריך להביא הסדר תשלום של עשרה תשלומים, או בצ'קים או בהוראת קבע או במשהו, שיאפשר לו להתחיל לשלם.

חמד עמאר: ואם הוא לא עומד בתשלום זה משהו אחר אבל יש את ההסדר.

חמד עמאר: אני רוצה שתבדקו לי את הנושא הזה, איך אנחנו יכולים לעשות את האפשרות הזאת, עם אותם חיילים משוחררים?

חמד עמאר: האם זה קשור בהנהלה או במועצה של מינהל מקרקעי ישראל?

חמד עמאר: עכשיו אני רוצה להיכנס לנושא של שפרעם.

חמד עמאר: שפרעם, בקשר לארבעה מגרשים, אלה מגרשים שלנו, של כולנו, של מדינת ישראל - - -

טלי מורלי: אנחנו לא מכירים את פסק הדין, לצערי לא קיבלנו חומר לפני הוועדה ולא ידענו - - -

חמד עמאר: איך לא קיבלתם אתם בעצמכם - - -

טלי מורלי: אנחנו באופן אישי לא קיבלנו - - -

חמד עמאר: אז אני מבקש מכם שתבדקו.

חמד עמאר: יש פסק דין ברור.

חמד עמאר: הייתה פניה של אחד מחברי הכנסת למינהל והמינהל חזר אליו "לפנייתך שבנדון, פנייה לארבעה, ניתן פסק דין שמטופל בימים אלה במסגרת הוצאה לפועל, נקבע מועד לפינוי שלאחריו יעברו המגרשים איך שהם מיועדים".

חמד עמאר: בינתיים, ראש הרשות, בשביל לשמור את אותם אנשים, הוא החליט, כדי שימשיכו להיות פולשים הוא החליט להפוך את המגרשים למגרשים של שטח ציבורי.

טלי מורלי: אנחנו לא מכירים את פסק הדין.

טלי מורלי: אנחנו נבדוק את הנושא הזה אבל באופן כללי אני אומרת, ראש הרשות אמור לקיים את פסק הדין.

טלי מורלי: הטענות שמועלות פה הן על ועדות התכנון הן לא בידיים של מקרקעי ישראל, הן לא בסמכות של רשות מקרקעי ישראל, היא גוף עצמאי וקידום תכנית על ידי - - -

חמד עמאר: לא, לא, אלה מגרשים שלכם שמיועדים, לא, לא, זה משהו אחר.

טלי מורלי: נבדוק, המדיניות של הרשות היא לקיים את פסקי הדין ואני - - -

חמד עמאר: מה אני אומר, יש פסק דין שהמגרשים האלה יוחזרו לחיילים משוחררים.

חמד עמאר: בינתיים הפולש עדיין יושב שם וראש הרשות, בשביל לקדם את אותו פולש, הופך אותם לשטח ציבורי, על מנת שהוא ימשיך להחזיק בהם וימשיך להחזיק את הציוד שלו.

חמד עמאר: לכן כאן, "נרדמתם בשמירה" אמר המשנה לראש העיר, אני לא יודע מי נרדם בשמירה אבל בינתיים אותם אנשים - - -

טלי מורלי: אבל אלה שני ערוצים נפרדים.

טלי מורלי: התכנון לא קשור לקיום של פסק הדין.

הלל פרימן: גם אם נפנה וראש העיר מקבל תכנית - - -

טלי מורלי: גם אם נפנה וגם אם לא, ראש העיר יכול - - -

חמד עמאר: אבל הם מיועדים אצלכם לחלוקה.

חמד עמאר: יש להם תכנית, הם מחולקים כמגרשים, הם היו צריכים לצאת לשיווק, הוא פלש שם, אתם לא עשיתם כלום.

חמד עמאר: הלכתם לבית משפט, בית המשפט קבע לכם לפני חמש שנים לפנות את הפולש, אתם עדיין לא עשיתם כלום עם הפולש.

טלי מורלי: אנחנו נבדוק את זה.

חמד עמאר: תבדקו את זה, אני מבקש לקבל תשובות ואם אין לכם סמכות אז להתנגד לוועדה מחוזית, ברגע שהם משנים יעוד של הקרקע שלכם, יש לכם את הסמכות.

הלל פרימן: לא וטו.

חמד עמאר: אבל יש לכם את הסמכות, אתם לא הייתם שם.

הלל פרימן: אין לנו וטו.

הלל פרימן: אנחנו כפופים למועצת התכנון - - -

פרג' חניפס: אני בעל הקרקע, לפחות אני מתנגד.

פרג' חניפס: לפחות אני מתנגד.

חמד עמאר: מה בקשר לשיווק המגרשים בשפרעם, מתי יחל?

חמד עמאר: מישהו יכול לענות לי?

טלי מורלי: המגרשים הספציפיים האלה?

חמד עמאר: לא.

חמד עמאר: הספציפיים האלה אתם גרמתם שם שתהיה, אני לא רוצה להגיד את זה כאן בוועדה, גרמתם למשהו גדול שיכול לקרות בשפרעם.

חמד עמאר: ברגע שראש הרשות מחליט להוציא קרקע – ואני אומר את זה באופן ברור, גם שיהיה בפרוטוקול – לחיילים משוחררים דרוזים, להפוך את זה לשטח ציבורי על מנת לייעד את זה למשהו אחר ולעֵדה אחרת.

חמד עמאר: בשפרעם הדרוזים הם המיעוט.

חמד עמאר: אני לא רוצה להשתמש בוועדה ולהשתמש בשמי כיושב ראש ועדה בדברים הברורים כאן, אבל אני חושב שכאן נעשה עוול גדול לאותם חיילים משוחררים שהיו אמורים לקבל את המגרשים.

חמד עמאר: בסופו של דבר הם יקבלו.

חמד עמאר: אני מבטיח לכם שלא יהיה מה שראש הרשות מתכנן לעשות שם, לא יהיה.

חמד עמאר: מתי יהיה לנו שיווק בשפרעם?

אורן יעקב: אני לא יודע בדיוק מתי יצא השיווק, רק מהדברים של ראש העיר אני מבין - - -

חמד עמאר: המשנה לראש העיר.

אורן יעקב: אני מבין שלאחרונה התאגיד חתם על מכתבי קיזוז.

אורן יעקב: הנושא של מכתבי קיזוז הוא כן קריטי במכרזים שלנו.

אורן יעקב: אנחנו לא סתם מתעקשים שהתאגידים יחתמו על המכתבים האלה, זה לא בשביל להגן עלינו - - -

חמד עמאר: התאגיד עדיין לא חתם.

אורן יעקב: עדיין - - -

חמד עמאר: העיריה רק חתמה.

חמד עמאר: התאגיד עדיין לא חתם.

חמד עמאר: אילו סנקציות יש לכם להטיל על התאגיד?

חמד עמאר: יושב ראש תאגיד יושב שם, ארבעה חודשים אחרי שישבנו אתו ועד עכשיו לא חתם.

חמד עמאר: מה אתם יכולים לעשות בנדון?

חמד עמאר: אותם אנשים מחכים.

חמד עמאר: תשמע, מה שמעצבן כאן, שאני רוצה את המגרש, אני רוצה להתחיל לבנות את הבית שלי ופקיד מחליט לא לחתום.

חמד עמאר: מולו מינהל מקרקעי ישראל ומשרד השיכון עומדים ואומרים: אני מחכה שיחתום.

חמד עמאר: ארבעה חודשים עברו, מה אתם עושים?

אורן יעקב: אני אומר לך שאנחנו דווקא פה באותו צד.

אורן יעקב: אנחנו לא אחד נגד השני, אנחנו באותו צד.

חמד עמאר: אנחנו באותו צד, אני רוצה שתהיה לך סנקציה נגדו, שתהיה לך את האפשרות לחייב אותו לחתום או שאתה יכול לצאת למכרז בלי חתימה שלו.

חמד עמאר: זה מה שאני רוצה, אני לא רוצה לחכות.

הלל פרימן: הלוואי, הלוואי.

30816: כולם באותו צד אבל לתושב אין איפה לגור.

הלל פרימן: הלוואי והיה לי הכלי הזה שהייתי יכול.

הלל פרימן: אם אפשר לעשות דבר כזה בחקיקה.

חמד עמאר: בסדר, אני רק רוצה לדעת, תגיד לי בתשובה.

הלל פרימן: ההתעקשות הזו נובעת - - -

קריאה: אדוני היושב ראש, עלתה פה הצעת חקיקה, אולי אפשר לקדם חקיקה בתחום.

הלל פרימן: ההתעקשות הזו נובעת על מנת להגן על הזוכים במכרזים - - -

חמד עמאר: אני יודע, אני מכיר, אני הייתי שם, אני הייתי בישיבה עם משרד השיכון.

חמד עמאר: אני יזמתי את הישיבה.

חמד עמאר: משרד השיכון, עירית שפרעם, התאגיד, כולם ביחד.

חמד עמאר: והעיריה, מה שהבנתי מהמשנה לראש העיר – חתמה.

חמד עמאר: נשאר התאגיד, אני רוצה שהתאגיד יחתום.

חמד עמאר: ואם התאגיד לא יחליט בעוד חצי שנה לחתום, נחכה עוד חצי שנה, שנה, אחרי שהמגרשים מוכנים לשיווק?

חמד עמאר: בשנה הזאת אותו בן אדם יכול לבנות את הבית שלו.

אורן יעקב: אתה צודק בהחלט, זה המצב שכרגע קיים.

אורן יעקב: יש לתאגידים כוח שאני - - -

חמד עמאר: משרד השיכון, מתי יהיה השיווק בשפרעם?

רבקה שאלתיאל: בשפר

רבקה שאלתיאל: עם מתכננים השנה במאי 2018 להוציא 180 יחידות דיור - - -

חמד עמאר: אנחנו במאי, סוף מאי כבר.

רבקה שאלתיאל: החודש, אני מקווה שזה באמת - - -

חמד עמאר: 180 יחידות דיור?

רבקה שאלתיאל: יחידות דיור לשיווקים משנת 2017, ועוד 20 יחידות דיור ביולי 2018, גם בשכונת חיילים משוחררים.

חמד עמאר: אז אנחנו מדברים על 200 יח"ד.

רבקה שאלתיאל: נכון.

חמד עמאר: לידיעתך, אם את אומרת במאי, התאגיד חתם כבר או עדיין לא חתם?

רבקה שאלתיאל: לא ידוע לי שהוא חתם על זה.

חמד עמאר: אני מבקש ממשרד השיכון לבדוק אם התאגיד חתם, כי העיריה הבנתי שחתמה, אנחנו מחכים שהתאגיד יחתום.

חמד עמאר: תודה.

חמד עמאר: אני אתן לחבר הכנסת סאלח סעד להגיד כמה משפטים ואז אנחנו נסכם את הדיון, כי בשתים עשרה וחצי צריך להתחיל דיון חדש.

סאלח סעד: חברים, אני חושב שאנחנו מתדיינים קרוב לשעה פה ומה שקורה למעשה בכל הוועדות קורה גם כאן.

סאלח סעד: אנחנו, חברי הכנסת, ראשי המועצות והנציגים הבכירים כאן בכנסת, יושבים מול פקידים ואני מאד מברך ומכבד את הפקידים, הכול בסדר, מהבחינה הזאת שלא תבינו אותי לא נכון, אבל כל התשובות שמקבלים הן אותו דבר.

סאלח סעד: לא בהכרח בוועדה הזאת, בכל הוועדות.

סאלח סעד: זה פשוט מוציא, גם את ראשי המועצות, גם את נציגי הצבור, מוציא אותם מדעתם.

סאלח סעד: גם אותנו, כחברי כנסת, זה פשוט מרגיז.

סאלח סעד: לא יעלה על הדעת שראש רשות כאן יושב והוא הולך לוועדה או ועדת מכרזים, הוא בסך הכול משקיף.

סאלח סעד: תבינו מהי המשמעות.

סאלח סעד: אין לו אפילו מילה שם.

סאלח סעד: הרי הוא מכיר את התושבים, הוא יודע מהם הצרכים של האזרחים שלו ביישוב, מי משפחה שכולה, מי נכה צה"ל, מי מחוסר דיור, אני לא מבין אתכם.

סאלח סעד: חברים, הדברים האלה צריכים לתקן אותם מהר ככל האפשר.

סאלח סעד: לא יכול להיות שאותו ראש רשות, הוא נמצא כאן, הוא זה שנמצא בחזית.

סאלח סעד: יושבים כאן נציגים, גם של חואלד וגם של חורפיש, הם לא חברי ועדה, משקיפים.

סאלח סעד: ראיתי מכתב של ראש הרשות בחורפיש שהביא לפני חודש וחצי, זה מקומם.

סאלח סעד: אין לו אפשרות לקבוע מי יקבל חלקה של חייל משוחרר, מה קרה?

חמד עמאר: אנחנו גם לא רוצים, לא, לא, חבר הכנסת, אנחנו גם לא רוצים שיגיע מצב שראש הרשות קובע מי יקבל חלקה.

חמד עמאר: אנחנו לא רוצים, אני לא רוצה את זה.

סאלח סעד: לא אמרתי את זה.

חמד עמאר: אני חושב שהמחוקק גם לא רוצה אבל שתהיה לו מילה בתוך הוועדה כן.

חמד עמאר: שהוא יקבע אנחנו גם לא רוצים, אנחנו כמחוקק לא רוצים שזה יהיה בידיים של הרשות.

סאלח סעד: אדוני היו"ר, תרשה לי, הכוונה שלנו היא ברורה.

סאלח סעד: ראש הרשות חייב להיות עם עמדה באותו ישוב שלו, כי הוא מכיר את האנשים, הוא מכיר את האוכלוסייה, לא אנחנו ולא אתם.

סאלח סעד: בעניין המכרזים, ואני מדבר כאן, אני רואה את שפרעם, המשנה לראש העיר, מכיר אותו כבר שלושים ארבעים שנה, הוא דיבר מדם לבו.

סאלח סעד: האם יעלה על הדעת שבוועדה יושבים שלושה ארבעה אנשים, שהם בכלל לא עשו צבא, לא מכירים מה זה בטחון ויכתיבו וידונו בעניין חיילים משוחררים, בשכונה של חיילים משוחררים, מי כן יקבל ומי לא יקבל?

סאלח סעד: איפה אנחנו נמצאים?

סאלח סעד: חברים, צריכים לתקן את הדברים האלה.

סאלח סעד: אני חושב שאנחנו כאן עושים עוול לאוכלוסייה כל כך חשובה במדינת ישראל.

סאלח סעד: החיילים המשוחררים – אנחנו בזכותם גרים בישראל כמו שצריך.

סאלח סעד: יש לנו בטחון אישי לכל אחד מאתנו.

סאלח סעד: גם הנכים, גם המשפחות השכולות.

סאלח סעד: האם יש כאן העדפה מתוקנת לחייל משוחרר במכרזים, למשפחה שכולה במכרזים או למחוסר דיור או לנכה צה"ל?

חמד עמאר: יש, יש.

קריאה: לנכה צה"ל כן אבל לא - - -

סאלח סעד: אם הם לא עובדים לפי זה אז - - -

חמד עמאר: נכה צה"ל במאה אחוז, נכון?

חמד עמאר: יש לנכה צה"ל.

קריאה: לנכה צה"ל מעל 70%.

סאלח סעד: שאלתי את משרד השיכון, לא קיבלתי תשובה.

סאלח סעד: האם ראשי הרשות כולם בוועדות יש להם אותו מעמד, של משקיפים?

סאלח סעד: לא קיבלתי תשובה.

רבקה שאלתיאל: אני לא יודעת אם זו שאלה שאמורה להיות מופנית אלינו.

סאלח סעד: אני שאלתי.

רבקה שאלתיאל: אני לא יודעת אם זו שאלה שאמורה להיות מופנית אלינו.

חמד עמאר: חבר הכנסת סאלח סעד, אני אחדד את השאלה שלו.

חמד עמאר: חבר הכנסת סאלח סעד אומר:

חמד עמאר: ראש רשות כפר ורדים הצליח לעצור את המכרז - - -

סאלח סעד: לא, לא, לא, לא, לא התכוונתי לזה, לא התכוונתי לזה.

סאלח סעד: אני התכוונתי, ראשי הרשות, האם כולם באותו מעמד של משקפים בוועדות?

רבקה שאלתיאל: אני יכולה להגיד לך אם זה אמור להיות ככה, לדעתי לא אבל - - -

סאלח סעד: רק דרוזים לא?

סאלח סעד: אפשר לקבל תשובה?

אורן יעקב: ועדת המכרזים מורכבת מנציגי רשות מקרקעי ישראל, יושב ראש ועדה, יועץ משפטי.

חמד עמאר: זה אצל המינהל?

אורן יעקב: זה אצל המינהל וגם - - -

סאלח סעד: יוצא מכרז בקרית טבעון.

סאלח סעד: האם ראש הרשות באותו מעמד של ראש הרשות של חורפיש, משקיף?

חמד עמאר: זה מה שהוא אמר, כן.

סאלח סעד: הוא לא אמר כן.

אורן יעקב: ההרכב של ועדת המכרזים – זה ההרכב.

אורן יעקב: יש במרחבים לפעמים במסגרת הרשמות בהגרלה, שמבקשים מהרשויות להגיע כנציגים להיות משקיפים.

אורן יעקב: לפעמים הם מבקשים, אבל - - -

סאלח סעד: אותו מעמד משקיף לכולם?

אורן יעקב: ככלל, הוועדה היא בכלל לא, זה רק משהו - - -

חמד עמאר: תודה רבה, אני מסכם את הדיון.

חמד עמאר: סליחה, אני חייב להתחיל בדיון חדש, אני מסכם את הדיון.

חמד עמאר: אנחנו דנו בשלושה ישובים, במדיניות החלוקה של מינהל מקרקעי ישראל.

חמד עמאר: נגענו בישוב חורפיש ובכל מה שקרה בישוב חורפיש.

חמד עמאר: אני מקווה שבמכרזים הבאים תהיה השאלה הפשוטה של ראש הרשות, לברר, למרות שיש את האישור של משרד השיכון, לבדוק עם ראש הרשות מי מחוסר דיור או לא מחוסר דיור, שתהיה לו את האפשרות רק להגיד.

חמד עמאר: אני לא רוצה שיקבע ראש הרשות, אני לא רוצה שתהיה דעה של ראש הרשות בתוך המכרז, אנחנו לא רוצים את זה אבל שתהיה לו - - -

טלי מורלי: מה יהיה הערך של האמירה הזו?

טלי מורלי: הוא בא ואומר שאותו בן אדם לא באמת מחוסר דיור.

טלי מורלי: מהו הערך מבחינת תנאי המכרז, כי צריך להיות - - -

חמד עמאר: תשמעי, בואי אני אגיד לך מהו הערך של האמירה הזו.

טלי מורלי: לנו יש - - -

חמד עמאר: אני אומר לך, אני אומר לך, אני לא מדבר דברים שאני לא יודע שמשרד השיכון עושה אותם.

חמד עמאר: משרד השיכון, ברגע שיש לו ספק שמישהו לא מחוסר דיור והוא בא לבקש תעודת זכאות, הוא שולח חוקר פרטי לבדוק, הוא עושה את זה.

חמד עמאר: נכון או לא?

עו"ד טלי מורלי: כן.

חמד עמאר: מה שאני מבקש מכם, ברגע שראש הרשות בא ואומר לכם: יש לי שלושים איש האלה, יש להם דיור, לעשות את אותו מהלך שאתם עושים.

חמד עמאר: אני לא מחדש לכם.

חמד עמאר: הבנת מה שאני ביקשתי?

חמד עמאר: זה אחד, זה אחד הדברים החשובים.

חמד עמאר: דבר שני, אני רוצה בקשר לחואלד, כאן גם מקרקעי ישראל והמועצה האזורית יושבים כאן, יש לנו ייחודיות של הישוב חואלד.

חמד עמאר: בואו נשמור על הייחודיות של הישוב חואלד.

חמד עמאר: בואו לא נרוץ מהר מאד להכניס אנשים זרים לתוך הישוב חואלד, שלא נגרום את כל הבעיות שיכולות להיווצר באותו ישוב.

חמד עמאר: בואו נבדוק אם כל חייל משוחרר בישוב חואלד יקבל חלקה לחייל משוחרר.

חמד עמאר: אני לא יודע איך נעשה את זה, אני אדבר גם עם שר האוצר, כי הוא יושב ראש ועדת מועצת מינהל מקרקעי ישראל בנושא הזה.

חמד עמאר: אני אבדוק את עמדתו ונראה איך אנחנו נתקדם בנושא הזה.

חמד עמאר: בנושא שפרעם, מה ששמעתי ממשרד השיכון, שאני אומר שלא ייצא לפועל, לא במאי ולא ביוני, אמורים להיחלק שם 200 מגרשים, כי אנחנו כבר לקראת סוף מאי ועדיין לא יצא מכרז בכלל בשפרעם.

חמד עמאר: אני רוצה שתבדקו למה בשפרעם עדיין לא חתם התאגיד?

חמד עמאר: איך אתם מפעילים לחץ על התאגיד שיחתום?

חמד עמאר: ולבקש את החתימה של עירית שפרעם כי עדיין לא הועברה אליכם.

חמד עמאר: אני יודע אישית כי אני עוקב אחרי זה.

חמד עמאר: אני רוצה שתבדקו את שני הדברים האלה, משרד השיכון, על מנת שנתקדם ונצא למכרז כמה שיותר מהר בשפרעם.

חמד עמאר: בנושא של ארבע חלקות ממינהל מקרקעי ישראל.

חמד עמאר: אתה לא יכול כאן לשבת ולהגיד לי: אני מקבל את החלטות התכנון.

חמד עמאר: אתה גוף כל כך חזק וכשאתה לא רוצה זה לא יכול לקרות.

חמד עמאר: אני רוצה שזה לא יקרה ואותם ארבעה מגרשים שמיועדים ויש פסק דין עליהם של בית המשפט ואתם בעצמכם הוצאתם מכתב רק לפני כמה חודשים שאתם תפנו את הפולש ואותם ארבעה מגרשים יחזרו ליעד המקורי שלהם כחלקות לחיילים משוחררים, אני רוצה שתעשו את זה ותעשו את זה כמה שיותר מהר.

חמד עמאר: אני רוצה להודות לכל מי שהגיע לוועדה.

חמד עמאר: אני אמשיך לעקוב.

חמד עמאר: אני יושב ראש ועדת המשנה של תכנון ובנייה למגזר הדרוזי אבל הישוב חואלד מאד יקר לי, לכן הכנסתי אותו ואנחנו נמשיך לעקוב אחרי הביצוע של ההחלטות.

חמד עמאר: תודה רבה לכם, הישיבה נעולה.